«Ehun urte barru euskalkiak ez dira orain bezalakoak izango, ezta euskara batua ere» | erritarrak | GAUR8 - mila leiho zabalik\nhizkuntzalaria eta eudia ikerketa taldeko kidea\n«Euskalkien sailkapen berria» argitaratu berri du EHUko Eudia ikerketa taldeak. Lan horren eta hiru dialektoko sailkapena eman duen metodoaren gainean mintzo da hizkuntzalari bizkaitarra.\n«Ehun urte barru euskalkiak ez dira orain bezalakoak izango, ezta euskara batua ere»\nEuskalkien sailkapen berria” izenburuko liburua argitaratu du Eudiak, euskararen bariazioa aztertzen duen EHUko ikerketa taldeak. Sailkapen hori egiteko metodo berri bat baliatu dute, zientzia askotan erabiltzen den metodo bat, hain zuzen.\nLuze hitz egin du lan horretaz Gotzon Aurrekoetxea Eudiako kide, EHUko irakasle ohi eta hizkuntzalariak GAUR8rekin. Bera da egile nagusietako bat, Iñaki Gaminde, Jose Luis Txipi Ormaetxea eta Xarles Videgainekin batera; edonola ere, Eudia ikerketa taldeko kideen lana nabarmendu nahi du: «Liburu honetan hamar lagunek hartu dugu parte. Dibulgazio lan honen kapitulu guztiak jada nonbait aurkeztuak edo argitaratuak izan dira eta, egia esan, azalean agertzen garenok erantzukizun handiagoa izan dugu, arlo horretan esperientzia handiagoa dugulako, baina emaitza taldearena da, eta ez norbanako batzuena».\nEuskalkien sailkapen berria, metodo berri bat baliatuta.\nEsan behar da metodo berri hau ez dela gaur-gaurkoa. Azkenengo ia 50 urteotan erabiltzen da dialektologia kuantitatiboa edo dialektometria eta metodo horrek oro har hizkeren arteko desberdintasunak neurtu eta zenbakietara ekartzen ditu. Horretarako badira distantzia unitate batzuk, hizkuntzalaritzan erabiltzen direnak, eta hizkuntza distantzia horiek aplikatuz datu base batean dauden desberdintasunak zenbakietara pasatzen dira. Ondoren, estatistika erabiltzen da, zer helburu duzun halako teknikak erabiliz.\nZer arazo ditu sailkapen metodo tradizionalak?\nMetodologia tradizionalean, edozein analisi egin behar zenean, bazen gabezia handi bat, datuen ezagutza. Gehienek han-hor-hemen biltzen zituzten ezaugarriak eta ez ziren gehiegi izan behar, hain zuzen ere eskuz edo buruz egiten zen analisiak ezin zituelako datu kopuru handiak maneiatu. Metodo tradizionaleko sailkapen guztietan datuen halako hautatze bat dago eta, noski, ikertzaileak bere irizpideak ezartzen ditu, askotan subjektiboak.\nEuskararen Herri Hizkeren Atlaseko (EHHA) datu guztiak prozesatu dituzue?\nDialektometrian edo dialektologia kuantitatiboan datuen hautaketa baztertu eta datu kopuru handiak erabiltzen dira. Gure kasuan, oinarrian EHHAn argitaratutako liburukiak daude, eta datu horiei irizpide batzuk ezarri zaizkie. Besteak beste, diogunaren adierazgarri, irizpide garbi bat izan da galdera batek hamar herritan baino gehiagotan erantzun hutsa baldin badu, galdera hori kontuan ez hartzea; adibidez, oso herri gutxitan bildu izan diren izenak, arrain edo txori izenak, ez dira kontuan hartu, era horretako datuek distortsionatu egiten dutelako sailkapen kuantitatiboa. Beste irizpide bat lexiko berezitua baztertzea da. Edozein elkarrizketatan, bizitza normalean erabiltzen diren kontzeptuak edo hitzak erabili ditugu. Horrez gain, datuen kopurua ere mugatu egin da, ez dira argitaratutako datu guztiak erabili, lagin bat baizik.\nZuentzat funtsezkoa da datuen ordezkagarritasuna.\nHori da. Horra nindoan. Datuek zerbait ordezkatu behar dute. Badakigu hizkuntza bere osotasunean ezin dela bildu; beraz, hizkuntzaren unibertsoa hartu beharrean, lagin bat hartu dugu, baina lagin hori ordezkagarria izan behar da. Gainera, kasu honetan guk hizkuntzaren gramatika eta lexikoa, biak hartu ditugu, eta gramatikan izen morfologia, aditz morfologia, sintaxia eta fonologia; hau da, atal bakoitzean ezaugarri kopuru dezente bildu ditugu, eta horrek atal bakoitzeko hizkuntza sailkapen bat egiteko posibilitatea ematen digu. Honek beste zehaztasun bat behar du: datuak ez dira zuzen-zuzenean EHHAko liburukietatik hartu, datuak ez dira kopiatu. EHHAko liburukietan datuak fonetikoki idatzita argitaratu dira hizkuntza atlasetan ohikoa den bezalaxe. Gure datutegira biltzean datuak eraldatu egin dira, fonetikoki idatzita argitaratutako datuak ortografikoki idazteaz gain, ahoskerari dagozkion ezaugarriak ezabatu egin dira. Oinarria EHHAko argitaratutako informazioa bada ere, bere horretan kopiatu ordez bestelako datuak biltegiratu ditugu. Esate baterako, “dio” adizkia Bizkaian deutso, dotzo, otzo, dautzo, utzo, deutzo... formetan jaso den arren gure datutegian deutso forman ezarri ditugu aldaera horiek guztiak. Horrela jokatu da kasu guztietan.\nBestalde, datuak ordezkagarriak izan behar badira ere, hori bezain garrantzitsua da zein herritan bildu diren. Ez da berdin oso herri gutxitan edo herri kopuru dezente batean bilduak izatea. Kasu honetan, 145 herritan bildutako datuak hartu ditugu; beraz, herri horiek ordezkagarriak dira euskararen bariazio geolinguistiko guztia biltzeko.\nDatu guztiek ez dute garrantzi bera, ezta? Izan ere, hizkuntza ezaugarrien hierarkizazio bat egin duzue, elkarren antzekoak direnetatik antzik gutxien dutenetaraino.\nHori da. Gure marko teorikoa deitzen duguna hizkuntzaren sinkronian kokatuta dago, gaur egungo egoeran, eta ez dugu kontuan hartzen hizkuntzaren historia, nola joan den bilakatzen. Guk hizkuntza sistema bezala hartzen dugu; hizkuntzak baditu ezaugarri sistemiko batzuk eta beste batzuk ez-sistemikoak. Gure datuetan ezaugarri ez-sistemiko horiek baztertzen ahalegindu gara; adibidez, ahoskerari dagozkionak. Gorago aipatu adibideaz gain, beste bat: estrella nola esaten den euskaran ikusten bada, badira aldaera batzuk, hala nola íxer, ixér, ixár, íxar, isár, iser, izer, izar... Lexikoaren ikuspuntutik horiek guztiak berdinak dira guretzat eta denak “izar” forman ezarri dira datutegian. Horiekin guztiekin datu base batzuk egiten ditugu: izen morfologiari buruzkoak, aditz morfologiari buruzkoak... gero alor bakoitzari dagokion sailkapena egiteko, eta azkenik datu base horiek denak batean hartu eta euskarari dagokion sailkapena egin dugu.\nNola zehazten da euskalki arteko muga? Zuen sailkapenak aurrekoen antzik al du?\nAurretik, beste ñabardura txiki bat, nire ustez oso inportantea dena. Hizkeren sailkapena egiteko multzokatze edo kluster analisia deitzen den teknika erabili da. Teknika horren bidez “dendrograma” izeneko irudi bat lortzen da. Zuhaitz hierarkikoa ere deitzen da. Dendograma horretan biltzen dira aztertzen diren hizkera guztien artean dauden desberdintasun linguistiko guztiak. Zuhaitzaren enbor puntatik adar puntetaraino dagoen desberdintasuna %100ekoa da. Dendrograma balidatzeko edo zein lekutan moztu behar den aholkatzeko badira teknika batzuk. Kasu honetan %44 desberdintasun linguistiko biltzen diren tokian moztu da dendograma hori, eta hiru euskalki atera zaizkigu.\nDialektologia kuantitatiboan bada prozedura bat teknika horiek erabiltzeko, eta guk egin dugun hori beste norbaitek egin nahi badu, eskura du informazio osoa datu horiekin edo antzekoekin, teknika horiek edo antzekoak erabiliz, guk egin duguna berresteko edo kontra ateratzeko. Beharbada denak ez dira ados egongo euskalki mailari dagozkion desberdintasunen mailaz eta agian egon liteke inor gutxienez %60ko desberdintasuna behar dela esango duenik. Hala balitz, eztabaidatu daiteke, baina betiere datuekin eta teknika zehatzak erabiliz.\nBeraz, hiru euskalki: mendebaldekoa, erdialdekoa eta ekialdekoa. Ekialdeko euskalkia deitu dugun hori orain artean euskalki desberdinetan banandua egon da. Gure analisian ez dago desberdintasun nahikorik euskalki bat baino gehiago dagoela esateko. Erdialdekoan Gipuzkoa sartzen da, mendebaldeko herriak izan ezik, eta Nafarroako guztiak, Luzaide eta Zugarramurdi izan ezik. Eta mendebaldeko euskalkia aurreko sailkapenetako mendebaldeko edo bizkaiera izango litzateke, ñabardura bat edo beste izanik, gotor gelditzen dena. Baina hori baino gehiago dakigu. Dendograma horren arabera, hiru multzo horietatik formatzen lehena mendebaldekoa izan dela ere erakusten digu dendrogramak; beraz, hori da trinkoena, beste bien aldean.\nEuskararen berrikuntzak mendebaldean hasi zirela esan nahi duzu?\nGure ikerketa taldea sinkronian ari da, hizkuntzaren egungo aldaerak ikertzen ditu, ez duela zenbait mende izan zitzakeenak. Mendebaldekoa formatu den lehen euskalkia dela diogunean, dendrograman maila apalenean bildu dela esan nahi dugu; hau da, euskalki trinkoena dela, batasun linguistiko handiena duena dela, alegia. Dendogramak oso argi erakusten du Bizkaiko eta Gipuzkoako mendebaldeko herri horiek sortzen duten batasun edo eremu dialektala ezaugarri propio gehien dituena dela eta hurbiltasun linguistiko handiagoa dagoela herrion artean beste multzoetakoen artean baino. Linguistikoki koherenteagoa da, kohesionatuagoa, indartsuagoa, batasun gehiago du.\nKoldo Zuazok tarteko hizkerak nabarmendu zituen.\nTarteko edo zubi hizkeren arazoa konpondu gabe dago maila teorikoan, dialektologia teorikoan. Era desberdinetan aztertua izan den arren, orain artean ez zaio aterabide egoki eta asebetekorik eman. Kontzeptu hori nahasia da eta ez dago metodo zientifikorik, orain artean bederen, hizkera bat tartekoa den ala ez zehazteko. Ez dago zehazterik zenbateko desberdintasuna behar duen bateko eta besteko eremuetatik tarteko hizkera izendatzeko. Herri bakoitzeko ezaugarriak hartu eta eremu bateko beste herrietako ezaugarriekin konparatzen baditugu, eman dezagun, %60, %90 edo %30ean etor daitezke bat. Multzokatze metodoarekin ezaugarri horien %51 eremu horretako gainerako hizkerekin bat badatoz, eremu horretan sartzen da. Ezaugarrien %51 dituena esan daiteke tarteko hizkera dela, baina non amaitzen da tarteko hizkeraren ezaugarri komunen portzentajea? %40 dituena tarteko hizkeratzat hartu behar da? Eta %30 dituena? Gure taldea horretan ari da, dagoeneko ikerketa bi plazaratu ditu horri buruz, baina egia esan, oraintsu sartu gara horretan, usteetatik urrunduz benetan konprobatu daitekeen metodologia erabiltzen ari gara, beste zientzietan egiten dituzten sailkapenak begiratzen, halako objektu batzuk agertzen direnean, zein koka daitekeen batean eta zein bestean eta nola kokatzen dituzten, zer parametro erabiltzen dituzten multzo batean sartzeko eta ez bestean. Baina oraindik behin betiko daturik ez dago.\nEuskalkiak berdinduz doazela diozue.\nBistakoa da. Beste hizkuntzetan ere gertatu da hori. Eredu estandar indartsu bat sortzen denean, horrek batetik besterako hurbiltasunen fenomeno bat sortzen du. Euskal Herrian ere badaude gai honi buruzko hainbat lan, nibelazio edo berdintze fenomenoen ingurukoak. Oraintxe bertan gure ikerketa taldeko kide bat ari da horri buruzko tesia egiten, hain zuzen ere. Eudia ikerketa taldeak baditu bi belaunalditako datuak bilduta, eta EHHA proiektuak hirugarren belaunaldi batekoak; beraz, eskura ditugu euskarari buruzko hiru belaunaldiren datuak. Eta ikertzen ari gara non dagoen euskara batutik hurbiltasun gehiago eta non gutxiago, zein hizkuntza ezaugarri diren gehien hurbiltzen direnak eta zein gutxien. Garbi dago hurbilduz doazela, baina jakin behar da zer erritmotan doazen, non gertatzen den gehien hurbiltze prozesu hori, non azkarren eta zein ezaugarri diren errazen hurbiltzen direnak. Euskalkian arituz ere euskara batuko ezaugarriak sartzen dira. Zein ezaugarri sartzen dira gehien, eta non? Hauek eta beste galdera batzuk erantzunaren zain ditugu.\nZenbait lekutan euskalkia baino ez erabiltzeko joerarik al dago?\nOso zaila da mundu guztiaren sostengua duen eta ikaragarrizko baliabideak dituen eredu baten kontra, sistema baten kontra joatea, eta hizkuntzan gauza berdina gertatzen da. Ezaguna da halako mugimendu batzuk sortu direla euskara batuaren presioa gehiegizkotzat hartuz eta tokian tokiko ezaugarriak galduko diren beldurrez, halako mugimendu serio batzuk sortu dira. Nik ontzat ematen ditut, baina ez dut euskara batuarentzako arriskurik ikusten, inondik ere ez. Behin forma idatzia gailentzen denean, komunikabideetan sartzen denean, administrazioa duenean, ikaragarrizko indarra hartzen du eta ez da galduko, hizkuntza bera galtzen ez bada. Orain, belaunaldi gazteek edo ez hain gazteek gehiegikeria batzuen kontra gune batzuk sortzea, beraientzat sanoagoak, naturalagoak direnak, oso-oso positiboa da, eta hizkuntzaren bizigarritasunaren adierazgarri. Hori ez balego, hizkuntzaren osasuna, nik uste, ez litzateke oso ona izango.\nBeraz, onuragarria da batuarentzat berarentzat?\nBai, zelan ez, azken batean, batetik, batua berez sortu zen helburu formal horretatik urrunago joan da, eta, bestetik, egoera informaletan guztiz urrun gerta litezkeen fenomeno batzuk ere agertzea behar da.\nDiozunez, ehun urte barru ere izango dira euskalkiak.\nOrain bezalakoak, ez. Euskara batua edo estandarra ere ez delako berdina izango. Hori garbi dago. Hizkuntzaren barne-barneko ezaugarria da aldagarritasuna, eta bizi den bitartean aldatuz joango da. Norantz? Hor faktore asko dago, oso zaila da iragartzea, baita zein abiaduraz joan daitekeen ere. Faktore sozial pila bat dago eta faktore horiek izugarrizko eragina dute hizkuntzaren izaeran. Guk, nazioartean ibiltzen garenean, ikusten dugu duela 300 edo 400 urte batasuna zuten edo lortu zuten hizkuntzetan oraindik bariazio geolinguistikoa eta soziolinguistikoa, biak lantzen ari direla. Beraz, lasaitasun handiz esan behar dugu euskalkiak izango direla. Bariazio geolinguistikoa izango da, lekuaren arabera, eta hiri handietan gero eta bariazio handiagoa sortuko da faktore sozialen arabera.\nSoziolektoak sendotu eta ugarituko direla diozue. Londresen, oker ez banago, eta beste zenbait hiritan aztertu dituzte. Maila sozialak eragina du?\nIkaragarria. Nik ez dakit Londres munduko lekurik egokiena den soziolektoak ikertzeko. Hain zuzen ere, hiri kosmopolita da, hizkuntza gehiegi daude bertan, eta kanpo hizkuntzen elkarreraginak daude. Niri asko gustatzen zait Kopenhageko kasua. Badago ikerketa talde handi bat, aspaldi horretan ari dena. Kopenhage hiriko ereduak gainerako bariazio dialektala ezabatu egin du eta bertan bada halako faktore sozialen araberako bariazio bat. Edo hezkuntza, edo lanbidea, edo auzoaren prestigioa edo maila... Hau da, maila sozialen arabera, ikaragarrizko bariazioa sortzen da… Euskararen kasutik ikaragarrizkoa esatea urrun joatea da, guk bariazio handia daukagulako, baina bada bariazioa eta beraien artean erraz identifikatzen dute nolako maila sozialekoa den bata edo bestea, hitz egiten entzunez bakarrik.\nEuskaldun berrien eta zaharren artean desberdintasun nabariak omen daude prosodiari dagokionez. Eta oro har?\nProsodian ikaragarrizko aldaketa gertatzen ari da, inolako araurik gabe, gainera, bitxia da oso. Inork ez du araurik eman azentuan, adibidez, eta ezberdintasun handia sortzen ari da berrogei urtetik beherako jendearen eta zaharren artean. ETBko esatari zenbaitzuek ere azentuazio desberdina dute, oso sistematizazio handiarekin. Belaunaldi zaharrek bazituzten hitz batzuk azentuatuak eta beste batzuk azentuatu gabeak, eta abar; orain dena sistematizatuz doa.\nHelduen eta gazteen arteko desberdintasunei dagokienez, azken batean hori da hizkuntzaren bilakaera, ez?\nHori da. Liburuan agertzen denez, erabili diren datuak 1987tik 1992ra bitartean bildu ziren; hau da, guk erabili genituen informatzaileek orain 100 urte baino gehiago eduki behar lituzkete batez beste. Horrek esan nahi du haien hizkera dagoeneko ez dela kalean entzuten. Hizkera mota horren oso antzekoa egiten dute 60tik gorakoek, ezaugarri batzuk aldatu badira ere. Hurrengo belaunaldiarena desberdinagoa da. Hain zuzen ere, euskara batua entzun edo ulertu ere egin ez zuten horiek dira guk erabili ditugun informatzaileak, eta gaur egun berrogeitik beherakoak euskara batuan hezi dira; beraz, kontraste ikaragarria dago.\nEsan duzu ez duzula batuaren eta euskalkien arteko gatazkarik sumatzen.\nNire ustez ez da gatazkarik; hain zuzen ere, nazioartean, hizkuntza denetan agertzen dira eredu estandarra eta eredu dialektalak, eta inon ez dago talkarik. Talka esaten dugunean, zer da? Interesatzen zaigula krisia egotea edo liskarra sortzea? Interesaturen bat egon liteke, agian. Eta, bestalde, nor ari da talka hori dagoela esaten, balizko talka hori indartzen? Sarri, euskaraz egiten ez dutenak, askotan euskara ez dakitenak dira horretaz mintzatzen direnak. Hainbat lekutako jendearekin harremana daukat, eta inoiz ez gara aritzen forma estandarra erabiltzen dituztenen eta forma dialektalak erabiltzen dituztenen arteko talka, eztabaida edo egonezinaz.\n«145 herritan bildutako datuak hartu ditugu; beraz, herri horiek ordezkagarriak dira euskararen bariazio geolinguistiko guztia biltzeko»\n«Dialektologia kuantitatiboan datuen hautaketa baztertu eta datu kopuru handiak erabiltzen dira. Gure oinarria Euskararen Herri Hizkeren Atlasean argitaratutako liburukiak dira, eta datu horiei irizpide batzuk ezarri zaizkie»\n«Behin forma idatzia gailendu denean, komunikabideetan sartu denean, administrazioa duenean, ikaragarrizko indarra hartu du euskara batuak, eta ez da galduko, hizkuntza bera galtzen ez bada»


Maskota izan aurretik kontuan izan behar duzun guztia: abantailak eta desabantailak | Consumer\nErraza da maskota bat izateko tentazioan erortzea. Animaliak maitagarriak dira, dibertigarriak izango direla agintzen dute eta samurtasuna inspiratzen dute. Imajinatzea txakur bat alboan korrika ari dela, katu batekin jolasean, jostailu bat harrapatzeko, Angorako untxi leun bat laztantzuz edo loro bati giza parloteoa irakatsiz, plan zoragarriak dira bere konpainian egiteko. Hala ere, une gustagarri horietan beste batzuk izaten dira, ez hain idilikoak: garbiketa, albaitariarengana joatea, janaria erostea edo gu kanpoan ez gaudenean animaliaz arduratuko den aldi baterako zaintzailea bilatzea. Maskotaren abantailak eta eragozpenak aztertuko ditugu hurrengo lerroetan.\nZure bizitzari maskota bat gehitzeko erabakia hausnartu egin behar da. Egun gutxira damutzeko animalia batez harrapatzea —haurrek maiz egiten duten zerbait— ez da etikoa. Hori dela eta, denbora pixka bat hartu behar da erabakia baloratzeko, alde onak —asko dira, zalantzarik gabe— eta txarrak kontuan hartuz, horiek ere badaudela. Balantza norantz okertzen den ikusteak maskotak edukitzeko unea den edo, aitzitik, hobe ote den pixka bat itxarotea.\nMaskota izan aurretik kontuan hartu beharrekoa\nMaskota bat izaki bizia da.Esaldiak begi-bistakoa dirudi, baina ez da hala. Gizakiak inguruan duen guztia, animaliak barne, sifikatzeko joera du. Arrain batzuk, adibidez, nahiko maiz ikusten dira apaingarri gisa. Premisa horri jarraiki, kume eder batekin edo katu eder batekin bizitza “apaintzea” ukitzean, telebista berria erostean egiten dugun bezain gutxi galdetuko dugu. Arazoa da denbora baino lehen nekatzen bagara ezinezkoa dela lau hankako edo biko “produktua” itzultzea.\nHori dela eta, maskota baten bidez dendara edo adopzio zentrora joan aurretik, komeni da gogoa pixka bat zapaltzea eta erabakia etorkizunera proiektatzea.Animaliek denbora, dirua eta zaintza behar dute. Familiara iristean, espazioak definitu, ohitura batzuk aldatu, ordutegiak egokitu eta abar egin behar dira. Sakrifizio batzuk egiteko prest bazaude, segur aski sari bat jasoko duzu: baldintzarik gabeko maitasun-tonak, une dibertigarriak eta atseginak, eta lagun asko.\nNola aukeratu nire maskota egokia?\nAnimalia bat etxean edukitzearen abantailak eta desabantailak\nEspainian 13 milioi maskota inguru daude erregistratuta, Konpainiako Animaliak Identifikatzeko Espainiako Sarearen (REIAC) datuen arabera. Espainiako Maskotei buruzko Urteko Azterlanaren arabera (2019ko datuekin), txakurrak dira animaliarik ezagunenak —etxeen % 89an daude—, eta atzetik dituzte katuak (% 38), hegaztiak (% 19), arrainak (% 9), karraskariak (% 8) eta narrastiak (% 6).\nMaskota bat edukitzearen 5 abantaila\n1. Konpainia ematen dute, eta hori oso garrantzitsua da etxeko gazteenentzat.Animaliak bereziki onuragarriak dira bakarrik bizi diren adinekoentzat, antsietate gutxiago izaten baitute, gutxiagotan joaten baitira medikuarengana eta hobeto komunikatzen baitira.\n2. Estres-maila murrizten laguntzen dute.Animalia batekin laztandu, paseatu edo jolasteko, eguneko tentsioak murriztu eta odoleko kortisol-maila (estresaren hormona) erregulatzen du.\n3. Erantzukizuna sustatzen dute. Hori oso positiboa da, batez ere haurrentzat.Maskota zaintzen badute, konfiantza lortzen lagunduko die.\n4. Jarduera fisikoa bultzatzen dute.Txakurrak dira egunero paseatzen eta jolasean ibiltzeko plan gehien eskatzen dituzten animaliak.\n5. Gizarte-harremanak errazten dituzte.Paseatzean, albaitariarengana joatean edo janaria erostean, animaliek beste pertsona batzuekiko loturak ezartzen dituzte.\n5 maskota bat edukitzearen desabantailak\n1. Gastu ekonomiko handia dira. Azterlan horren arabera, Espainian, maskotak urtean 1.282 euro gastatzen ditu, batez beste, elikadura, albaitaria eta osagarriak edo jostailuak.Kopurua, jakina, animalia motaren araberakoa da.\n2. Denbora eskaini behar zaie. Txostenetik ondorioztatzen denez, animalia batek egunean batez beste hiru ordu ematera behartzen du bere burua zaintzeko —berriro ere, espezieak denbora baldintzatzen du—.\n3. Garbiketa.Maskota batekin bizitzea, edozein motatakoa izanda ere, etxeko garbitasuna indartu behar da usainei aurre egiteko eta zikinkeria kentzeko.\n4. Bizikidetza batzuetan zaila da. Familian, maskota zaintzeko lanen banaketa ez da beti bidezkoa izaten, eta horrek marruskadurak sor ditzake. Gainera, bizilagunak agian ez daude animaliarekin espazio komunak partekatzeko prest; baliteke, halaber, gure etxebizitzan egiten dituzten jarduerek —txakur baten lapurrek, adibidez— deseroso sentitzea.\n5. Zaintzaile bat bilatzera behartzen dute.Nahi izan arren, ez da beti erraza izaten, ezta egokia ere maskotaren osasunerako, leku guztietara laguntzeko. Etxetik kanpo gauden egunetarako harrera-etxe bat bilatzea ezinbestekoa da.\nZer gertatzen da etxean nire maskota izan ezin badut?\nBizitza dela eta, zure maskota zaintzen jarraitu ezin baduzu, beste etxe bat bilatu behar diozu. Denbora eta ahalegina eskaintzen ditu lanean: kontua ez da zerbait interesgarria erakusten duen lehen senide edo lagunari uztea. Ziurtatu pertsonak behar bezala zainduko duela eta ez dela berarekin geratuko mesede soil bat egiteagatik.\nBatzuetan, animaliaren ezaugarriengatik, zailagoa da familia berri bat aurkitzea. Halakoetan, komeni da babesle edo babesleku batekin harremanetan jartzea, lanean lagun diezagukete edo aholkuak eman diezazkigukete bilaketa eraginkorragoa izan dadin. Inola ere ez zure maskotara joan. Gogoratu animalia etxekotuak direla, ez dutela beren kabuz habitat natural batean bizitzen jakingo eta hil egingo direla.\nanimaliak adoptatu hartu


vicomtech aliantzak graphicsmedia\nGraphicsmedia.net-en fundatzaile bazkideak gara, computer graphics, multimedia teknologiak eta ikus-elkarrekintzarako ikerketa aplikatutako nazioarteko sare nagusia\nGraphicsMedia.net nazioarteko erakundea da, eta ikerketaren zein garapenaren (I+G) eta teknologia-transferentzien jarduerak koordinatzen ditu, baita honako hauek ustiatu ere:\nMultimedia-teknologia multimodalak eta Ikus-baliabide elkarreragileak nahiz 3D bideo-teknologiak.\nGraphicsMedia.net aliantzan parte hartzen dute ikerketa eta garapen aplikatuan diharduten nazioarteko zentroek (publikoak zein pribatuak), multinazionaletako I+G unitateek eta teknologien transferentzian lan egiten duten multinazionalek. Horiek guztiek interes orokor hauek partekatzen dituzte:\nIkerketa aplikatuko proiektu bateratuak sustatzea,\nEzagutza akademikoa eta zientifikoa hedatzea,\nTeknologia eta berrikuntza transferitzea.\nGraphicsMedia.net aliantzak Alemaniako, Italiako, Panamako, Portugalgo eta Espainiako kideak ditu. Guztiek batera 250 ikertzaile inguru dituzte eta 20 milioi euroko proiektu-bolumena urteko. Horrez gain, 140 artikulu baino gehiago argitaratu dituzte nazioartean garrantzi handia duten aldizkarietan eta konferentzietan. Aliantzak Kaiserslaurtenen du egoitza, Alemanian.\nGraphicsMedia.net aliantzak nazioarteko bikaintasunerako sarbidea ematen dizu komunikabideen, grafikoen, ordenagailu-bistaratzeen eta elkarrekintzaren munduan.\nHonako hauxe barne hartzen dute zerbitzuek: IKT politikak, I+G aplikatuko institutuak bultzatzeko aholkularitza, teknologien nazioarteko transferentzia eta inkubazio birtuala.\nAholku-batzordeko kideak nazioarteko adituak dira: GraphicsMedia.net aliantzaren eta zientziaren eta industriaren munduko bazkideen eta sektore publikoaren arteko loturak sustatzen dituzte, eta zuzendaritzari kontu teknikoen gaineko aholkuak eta laguntza ematen dizkiote.


D ereduan aurrerapausorik ez - Sakana - Guaixe.eus\nD ereduan aurrerapausorik ez\nGuaixe 2021-12-10 14:04\nIkasleak kiroldegian. ARTXIBOA\nAzken zazpi ikasturteetan ikasleen %81 inguru D ereduan matrikulatu dituzte gurasoek. Aurten %81,6 dira. Aurretik zetorren goranzko progresioa etenda dago. Ikasturte honetan gora egin duen eredu bakarra A izan da, puntu bat gora. Sakanako ikastetxeetan 2.854 ikasle daude aurreko ikasturtean baino 13 gehiago.\nSakanan hegemonia duen hizkuntza gaztelania da. Euskararen normalizazioaren aldeko tresna onenetako bat irakaskuntzako murgiltze eredua da, D eredua. Haren bidez haur eta gazteek euskara ezagutzen dute. Hala adierazten dute hezkuntzako eta soziolinguistikako adituek ere. Horregatik, Sakanan ofizialak diren bi hizkuntzak ikasteko modurik onena D eredua dela nabarmendu dute. Euskara Zerbitzutik gurasoak D eredua ezagutzera gonbidatu dituzte. Eta gainontzeko sakandarrei beraien inguruan D ereduaren alde onak nabarmentzeko.\nSakanako Mankomunitateko Euskara Zerbitzuak ibarreko ikastetxeetako matrikulazioa kontutan izanik, hizkuntza ereduen bilakaeraren berri eman du. Horien arabera, Sakanako ikastetxeetan gora egin duen eredu bakarra A eredua da, gaztelaniazko klaseak eta euskara ikasgai duena. A ereduak puntu bat egin du gora eta gaur egun ikasleen %14,8 dira eredu horretan ikasten dutenak. Bestalde, murgiltze ereduak, D eredua, 0,9 puntuko jaitsiera izan du. Ikasleen %81,6 dira euskaraz ikasten ari direnak. Datua 2015-2016 urtekoaren parekoa da (%81,4 orduan). Ikasturte hartan gainditu zuen murgiltze ereduak estreinakoz matrikulazioaren %80ko langa. Baina ordutik gora eta behera egin du kopuruak, baina sekula %82,5etik gora egin gabe. Bestalde, B ereduak, gaztelania eta euskara irakasteko baliatzen duena, 0,1 egin du behera. B ereduan ikasleen %3,6 ikasten ari dira.\nIkasturteak ekarri duen beste berritasuna da Uharte Arakilgo eskolan A eredua desagertu dela. Ikastetxe horretan murgiltze eredua besterik ez dago gaur egun. Hortaz, A eredua Irurtzunen eta Altsasun eskaintzen da, eta B eredua Altsasun.\naur Hezkuntzak ibarreko ikasleen %20,39 hartzen ditu, 582 ikasle, aurreko ikasturtean baino sei ikasle eta 0,3 puntu gutxiago. Murgiltze ereduan ikasleen %86,1 daude (501 ikasle, zazpi gutxiago). Aurreko ikasturtearekin alderatuta D ereduak 0,3 puntu egin du behera. 2020-2021 ikasturtean A ereduak berriro bi zifrako matrikulazioa lortu zuen Sakanan, %10. Ikasturte honetan kopurua errepikatu du 58 ikaslerekin (aurrekoan baino bat gutxiago). Azken bi urteetako joera etenez, B eredua da ehunekoan eta kopuruan gora egin duen eredu bakarra. Ibarreko ikasleen %3,9 ari dira ikasten eredu horretan (0,3 puntu eta 2 ikasle gehiago).\nLehen Hezkuntza ikasten ikasleen %48,24 ari dira, 1.377 guztira, aurreko ikasturtean baino 55 ikasle eta 2,16 puntu gutxiago. Euskarazko murgiltze ereduan ikasleen %81,8 daude (1.126 ikasle, 39 gutxiago), aurreko ikasturtean bezala 0,4 puntu egin du gora kopuruak. A ereduan ikasleen % 12,4 daude, aurreko ikasturtean baino 0,3 puntu gutxiago (171 ikasle, 11 gutxiago). Azkenik, B ereduan joan den urtean hartutako beherako joerari segida eman dio 0,1 puntu galduz, ikasleen %5,8 ari dira B ereduan ikasten (80 ikasle, 5 gutxiago).\nDerrigorrezko Bigarren Hezkuntzan ikasleen %31,36 ari da ikasten, 895, aurreko ikasturtean baino 74 ikasle eta 2,46 puntu gehiago. Aurreko ikasturtean estreinakoz DBHn D ereduan matrikulatutako ikasle sakandarren kopuruak %80ko langa gainditu zuen. Ikasturte honetan euskarazko murgiltze ereduan ikasten ari direnak %78,4 dira. 31 ikasle gehiago badaude ere, aurreko ikasturtearekiko euskarazko ereduaren matrikulazioa 3,3 puntu jaitsi da. DBHn ez dago B eredurik eta behe mailetan eredu horretan ikasi duten ikasleek DBHra iristerakoan gurasoek, normalean, A ereduan matrikulatzen dituzte, euskararen kaltetan. Eta ikasturte hau ez da salbuespena izan. Ikasleen %21,6 daude eredu horretan, aurreko urtean baino 43 ikasle eta 3,3 puntu gehiago.


Makuluekin jauzika - Diario de Noticias de Navarra\nxabier euzkitze 01.11.2021 | 01:07\nez dut uste inoiz aski goratuko dugunik euskaraz ikasteko erabakia hartzen dutenen jarrera, ahalegina hizkuntza menderatu arte luza-tzen dutenena bereziki. Gertuagokoak ditugu, noski, urrats hori herriarekiko eta hiztunekiko begirunez egin dutenak, baina, beste maila batean bada ere, lan-premiak estuturik egin dutenengana hedatu nahi dut aitortza.\nHobe horiek, ezetzean gotorturik, lorrin-tze kanpainetara eta euskararen aurkako aktibismora jo dutenak baino –derrigorrez ikasten hasi direnen artean azken hauetarikoak badirela jakinik ere–. Euskaltegietako irakasleek berehala ematen diote tankera, nor den herriarekiko eta hizkuntzarekiko jakin-min eta atxikimenduz datorrena eta nor derrigorturik eta gogo txarrez.\nIrudipena dut azken talde horretako ba-tzuk badirela azkenaldian hedabideetan tarteka entzuten ditugunen artean, eta halere, ez dakit ez ote ditudan horiek nahiago aktiboki zabar dihardutenak baino. Beraiei kortseak lehertzen ari direla irudituko zaie, formalkeriak hausten, hizketa freskoa eta naturala erabiltzen.\nLehengoan sumatu nuen halatsuko kolaboratzaile bat. Hiruzpalau esaldiz behin resulta que hasten zen, eta etengabeko makulu zituen es que, ya que, o sea que, porque, por si acaso, ya que estamos... Aditza, sintaxia eta joskera beste baterako utziko ditugu.\nMakulu fisikoekin dabilenak izaten du bere herrenaren kontzientzia, aldakako artrosiarena, belauneko artritisarena.\nMakuluak hizketarako darabiltzaten asko, ostera, inor baino arinago eta naturalago mintzo direlakoan aritzen dira, euskara egokiaren kontzeptua eteteraino bihurrituz; gogoetaren bahetik pasa gabe askotan, gutxieneko gaitasunera hurbildu ere egin gabe gehiegitan. Holaxe kontuak.


ENAITZ GARA! EGIN ZAITEZ AUZOKIDE | Aldizkaria\nIKASTOLA 208 > ikastolak > ENAITZ GARA! EGIN ZAITEZ AUZOKIDE\nENAITZ GARA! EGIN ZAITEZ AUZOKIDE\nEnaitz, lau urteko beratarra da eta ikastolako gelakidea.\nEnaitz, lau urteko beratarra da. Haurdunaldian izandako zailtasunek, oxigenoa behar bezala ez iristea eragin zioten eta garuneko zati bat kaltetu. Geroztik, garun paralisia du. Ondorioz, garuna ez da gorputzeko hainbat atali aginduak behar bezala emateko gai.Honek, ikusmen urritasuna eragiten dio, ez da solasteko gai ezta zutik egoteko ere.\nEgoera horretan beraz, hagitz garrantzitsua da estimulazio-programa egokia bezain zorrotza bideratzea. Honek ordea, gurasoendako gastu ekonomiko handia dakar berarekin. Enaitz Labiaga Ikastolako bertze hainbertze umeren gelakidea da, ekimen hauek guztiak antolatzen dituzten gurasoen seme-alabena, gure haurrena. Horregatik, Enaitzek osasun bizitza hobea izatea nahi dugulakoz, auzolanean lan egin nahi dugu eta mugak eta trabak gaindituko dituen elkartasun ekimena abian jarri.\nZu ere, ekimen honetan partaide izatera gonbidatu nahi zaitugu! Egin zaitez auzolan-kide!\nGelako gurasoak, auzolan ereduari jarraituz, auzolanera herriko eta inguruko bertze hainbat kide ekarri nahi izan dituzte eta elkartasun ekimena guztion laguntzarekin bideratu.\n1.- Tapoien bilketa amaitzeko tapoiak garbitu eta sailkatzen dira astero. Gelako guraso eta irakasle batzuk lanean aritu dira horretan kanpainak iraun duen bitartean.\n2.- Enaitz gara! guraso taldeak auzolanean Berako merkatari eta ostalariak inplikatu nahi izan zituen, 10 saritarako produktuak bilduz. Jasotako uzta ikaragarria izan da, Berako merkatarien eta ostalarien erantzuna ezin hobea izan da. Jasotako produktu guztiekin 10 saski eder osatu eta horiek zozketatuko dira ekainaren 7an burutuko den Enaitz gara! ume-jaialdian. Zenbakiak Baztan, Malerreka eta Bortzirietako ohiko salmenta puntuetan salgai badaude ere gelako gurasoak dira han-hemen horiek saltzeaz arduratzen ari direnak.\n3.- Enaitz gara! guraso taldeak aitzinera eraman duen bertze ekimena Enaitz gara! kamisetak egitea izan da. Bere gelakideek Enaitz marraztu zuten gelan eta egindako lan guztien artean bat aukeratu ondotik, hura serigrafiatu eta adin guztietarako kamisetak egin dituzte. Hauek ere salgai jartzen ari dira han-hemen.\n4.- Kamisetak saltzeko helburuarekin, martxoaren 15 eta 16an Lesakan izan zen Bortzirietako eta Malerrekako 1. stock ferian egon ziren eta hagitz harrera ona izan zuten.\n5.- Bitartean, Pirritx eta Porrotxek eta Enaitzek protagonizatutako film labur batean, herriko musikari, pilotari, bertsolari eta inguruko hainbat ospetsurengana jo genuen haien elkartasun bila. Beraien ohiko jardueran ikusi ahal izango ditugu guztiak.\n6.- Inguruko ikastola eta ikastetxeetara ekimenaren berri zabaltzen ari dira e-mail bidez eta kamisetak saltzeko aukera eskatzen. Lesaka, Baztan eta Sarako ikastoletan salmenta egunak adosten ari dira.\nGuraso talde honek baditu bertze erronka aunitz ere ekainaren 7ra bitarte\nEGINKIZUN DITUZTEN LANAK\n1 - Pirritx eta Porrotxekin grabatutako bideoa Berako Kultur Etxean proiektatuko dute datorren apirilaren 6an arratsaldeko 6etan.\n2 - Kanpaina honen bertze afera bat HONTZA ARRATSA! da . Bihar ortzirala, 21ean, izanen da arratseko 12etatik aitzinera. Oraingo honetan, auzolanera Xuga ostatua, Taberna eta Errandonea edari saltzaileak eta DJ Mortxi eta DJ Agara eskaini zaizkigu. Baliabide guztiak deusen truke eskaini dituzte eta irabazitako guztia Enaitzen aldeko elkartasun ekimenera bideratuko da. Besta iragartzeko kartelak egin dituzte eta hainbat face-booketan ekitaldia zabaldu. Bestalde, whassap bidez ekimenaren berri zabaltzen ari dira.\n3 - Martxoaren 28an kamisetak salduko dituzte Saharastango besta egunean (Mugairin).\n4 - Apirilaren 6an Berako Kultur Etxean Enaitz gara elkartasun bideoaren proiekzioaren ondotik, 6:30ak aldera, Berako Emaitza Antzerki taldeak ekimenaren aldeko auzolanean, “Esperando a la inglesa” antzerki-emanaldia eskainiko du. Kasu honetan ere, irabazitako diru guztia Enaitzen aldeko elkartasun ekimenera bideratuko da.\n5- Maiatzaren 31n Berako Kultur Etxean film hunkigarria proiektatuko da.\nIzenburu orijinala honakoa da: Nel Giardino dei Suoni https://www.youtube.com/watch?v=pCZaSYuviA Zuzendariarekin brarekin harremanetan jarri ginen eta proiekziorako eta itzulpenetarako ikasragarrizko borondatea eta laguntza eskaini ditu.\n6 -Ekainaren 7an Enaitz gara ume-jaialdia; puzgarriak, umeentzako tailerrak, jolasak, eta ZOZKETA! (Egitaraua gehiago xehetu orduko bidaliko dizugu).http://www.diariovasco.com/v/20140315/bidasoa/maraton-solidario-plataforma-enaitz-20140315.html\nNAGORE ARRETXEA Enaitzen ama.\nTtitti-ttapa aldizkarian egindako elkarrizketa\n-Hasteko zure familia aurkeztuko diguzu?\nNi Nagore naiz, nere senarra Iñigo da eta behar bereziak dituen ia bortz urteko seme bat eta bakarra dugu Enaitz izenekoa.\n-2009ko martxoaren 31n jaio zen Enaitz. Nola oroitzen dituzu garai haiek?\nEmozio eta notizi aunitz jaso genituen garai gogorrak izan ziren. Inori desio ez dizkiodanak.\n-Eta geroztik pasatu diren ia bortz urte hauek nolakoak izan dira?\nBortz urte hauek, errusiar mendi baten antzekoak izan dire. Egun batean gailurrean eta hurrengo egunean berriz, ezin burua altxatu aurkitu izan gara. Lehenengo urtea gehienbat, erotzeko modukoa izan zen. Enaitz ongi ez zegoela ikusten genuen bai etxekoek eta baita medikuek ere eta proba aunitz egin behar izan zizikoten. Noraezean ibili ginen, diagnostiko bat harrapatu harte.\nOndoren emaitzak eman zizkigutenean eta arazoaren larritasunaz ohartu ginenean, hori dena barneratu eta onartu behar izan genuen (agian pausorik gogorrena)\nBehin diagnostikoa genula eta notiziaz errekuperatu ginela, ikusten genituen ateak jotzen hasi ginen. Hau da, Enaitzi ongi joango zitzaizkion terapiez informatu, fisioekin kontaktatu, behar antzekoak dituzten familiekin harrematetan jarri… Egia erran behar bada, fundazio eta elkarte desberdinetan sartuak gaude eta aunitz laguntzen du. Horrela ohartzen baitzara, ez zaizula zuri bakarrik pasatzen eta antzeko kasuak badirela. Eta batez ere, gertatzen zaigunaz gure hartean ulertzen garela. Zeren eta ez da berdina kuadrilako lagun bati hau kontatzea edota pasa duen norbaiti kontatzea.\n-Gaur egun zein da Enaitzen egoera?\nGaur egun, Enaitzek garun paralisia izaki, ondorio larriak ditu. Ez da jarrita bakarrik egoten, ez da ibiltzen, ez du solasten, ikusmen urritasuna du… Baina orain dela 3-4 urtera alderatuz, alai-alaia da. Kontent bizi da eta hagitz langilea da. Berak duen bizitzeko gogoarengatik ez balitz, gaur egun ez litzateke gurekin egongo. Ikastolara joateko desiotan egoten da, han bere lagunekin ezin hobeki pasatzen baitu. Gainera bere gelakideek aunitz maite dute.\n-Nolako egunerokoa du Enaitzek?\nEnaitzek ekintzez betetako egunerokoa izaten du. Goizean gosaldu, jantzi, ikastolara joan eta astean hirutan fisioa izaten du han. Fisioa izaten ez duenean, gelakoekin jostatzen egoten da edota musikoterapia saioak edota logopedia saioak izaten ditu. Ikastolan bazkaltzen du eta 4:30etan ateritzen da. Arratsaldetan, astean bitan fisioterapia eta sikomotrizitate saioak izaten ditu, bertzenaz etxean ariketak egiten egoten gara. Agenda nahiko betea du eta hori dituen mediku kontsultak kontutan hartu gabe.\n-Izaeraz nola deskribatuko zenuke?\nEnaitz ezagutzen duten orok, berdina erraten dute. Aurrera ateritzeko eta borrokatzeko izaera sutsua duela. Ezbalitz bere burugogorkeria eta bere borondatearengatik, ez lituzke orain harte ikasi dituen gauza aunitz ikasiko\n-Terapia bereziak, errehabilitazio intentsiboak, fisioterapia saioak, aparatu ortopedikoak... Zer behar du Enaitzek?\nAipatutako guzti hoiek behar ditu Enaitzek. Orain momentu klabea da gorputzari ahalik eta etekin gehien ateritzeko . Hori dela eta, gorputza ahalik eta gehien landuz gero, seguruenik emaitza gehiago lortuko ditugula. Eta behar dituen gailu ortopediko guztiak, prebentzio modura erabiltzen ditu, gorputza ahalik eta zuzenen mantendu al izateko.\n-Eta horiei aurre egiteko tapoi bilketa egin duzue. Zer moduz joan da edo zein balorazio eginen zenuke? Zenbat bildu duzue?\nIkastolak proposatutako proiektua izan da. Guk aspalditik buruan bueltaka genuen ideia eta beraien proposamenakin aurrera ateri genun. Balorazio hagitz-hagitz positiboa egin dugu zeren eta jendearen inbolukrazioa eta laguntza izugarria izan da eta mota honetako kasuak gizarteratzeko aukera ederra da. Egia erran behar bada, horrelako proiektuek, denbora eta tapoiak gordetzeko espazio aunitz eskatzen dute eta gu alde horretatik nahiko eskas gabiltza. Sei- zazpi tona bilduak izanen ditugu.\n-Birziklatze enpresaren fundamentu ezagatik martxoaren 31n biltzeari utziko diozue, ezta?\nBirtziklatze enpresaren fundametu eza, hasieratik nabaritu genuen. Bidaltzen genuena kobratu al izateko, atzetik ibili behar izaten genuen. Azkeneko aldian, 400Kg guttiago ordaindu zizkiguten eta lan karga haundia zutenez, gehiago ez bidaltzeko erran ziguten. Guri bezela, Iruñeako bertze famili batekin berdina egin zuten eta beraiek ere bertan behera uztea erabaki dute. Hori dela eta, martxoaren 31n tapoiak biltzeari utziko diogu.\n-Hortaz aparte, bankuko bi kontu irekiak dituzue. Zein izaten ari da jendearen erantzuna?\nHasieratik persona aunitzek erraten ziguten zergatik ez genuen kontu korronte bat irekitzen eta guri iruditzen zitzaigun ez ginela inor guk irekitzeko. Norbaitek pausu hori eman nahi bazuen guk ez genuela arazorik izango. Hori dela eta, web orria egin zigutenean bi kontu korronte jartzea erabaki zuten eta egia erran behar da, jendea hagitz solidarioa izaten ari dela.\n-Bertzelako laguntzeko ekimenak ere egin dira: Iturenen herri kirolak, ferietan postuak... Nola azalduko zenuke hori? Zer da hori zuentzat?\nJendea laguntzeko borondate handia erakusten ari da. Guri poza handia ematen digu, horrela Enaitzek terapia intentsibo gehiago eta pentsatuak ez genituen gailu ortopediko batzuk, agian erosi al izango ditugu.\n-Zer behar du Enaitzek web orrian diozuen bezala, Enaitzek etorkizun hobe bat izateko?\nEnaitzek etorkizun hobe bat izateko lan handia egiten jarraitu beharko du eta horrela ea autonomia gehiago lortzen duen. Malda handiko bidea dugu egiteko oraindik, baina emaitza onak jasotzen ditugun bitartean kontent gaude.\n-Zerbait gaineratuko zenuke?\nNahiz eta martxoaren 31n tapoi bilketarekin bukatu, proiektu berriak martxan daudela jakinarazten dizuet. Enaitzen gelako gurasoek, “Enaitz gara” lelopean talde lana sortu dute eta ekitaldiz betetako maratoi erraldoia jarri dute abian. Bertan, kamisetak salgai, boletoak salgai (Berako merkatarien laguntzarekin egindako saski ederrak zozketatuko dire), ekainaren 1ean zinema interesgarria, ekainaren 7an zozketako egun berezia (Egun osoan haur eta nerabeentzat ekintzak), tabernetan bestak, kontzertuak, pilota partiduak, herri kirolak, antzerkiak…izango dire.\nEta bukatzeko, eskerrak eman nahi dizkizuegu Enaitz laguntzen ari zareten guztiei. Zuei esker, Enaitzek etorkizun hobe bat izaten saiatuko gara. MILA ESKER!!!


Ez deutset aurpegia alboratu irainei, eta badakit ez nazala lotsagarri izango.\nGoizero deust belarria erneazoten,\nR/. Ene Jainko, ene Jainko, zergaitik itzi nozu eskutik?\nIkusten nabenak holan dabilkidaz barreka,\nJaunagan dau uste on,\nsalbau begi; maite badau, onik atara begi. R/.\nTxakur-taldeak nauka inguraturik,\ngaizto-taldeak erdian harturik.\nhazur guztiak bat-banatu daikedaz. R/.\nZu, ostera, Jauna,. Ez egon urrun,\nZu nire indar, zatorkidaz arin lagun. R/.\nGoratu egizue Jauna, beldur deutsazuenok,\nizan Haren bildur, Israelen seme guztiok. R/.\nJesu Kristo gure Jaunaren Nekaldia San Markosen liburutik.\nMk 14, 115, 47\nD «Zoaze urira, eta ur-suila daroan gizon bategaz egingo dozue topo; jarraitu egiozue, eta sartuko dan etxeko nagusiari esan: "Maisuak itauntzen dau non dagoan ikasleekaz pazko-bildotsa jateko tokia". Harek gela handi bat erakutsiko deutsue goian, jantzirik eta atondua. Prestau hantxe behar doguzanak».\nK Joan ziran ikasleak eta, urira heltzean, Jesusek esan lez aurkitu eben dana, eta pazko-afaria prestau eben.\nIlunabarrean, joan zan Jesus Hamabiekaz eta, mahaian afaltzen ziharduela, Jesusek esan eutsen:\nOilarrak bi aldiz jo baino lehen,\nzuk hiru aldiz ukatuko nozu.\nD «Benetan dinotsut: Gaur gauean bertan, oilarrak birritan jo baino lehen, zuk hiru aldiz ukatuko nozu».\nIkara eta larria sentitzen hasi zan.\nD «Zagoze hemen, Nik otoitz egin bitartean».\nK Eta musu emon eutsan. Besteek heldu eta atxilotu egin eben. Han egoan batek ezpatea atara, abade nagusiaren morroia jo eta belarria moztu eutsan. Jesusek esan eutsen:\nD «Lapur baten bila lez etorri zaree, ezpata eta makilakin, Ni harrapatzera. Egunero zuen artean nengoan tenpluan irakasten, eta ez ninduzuen atxilotu. Baina holan behar dau, Liburu Santuetan idatzitakoa bete daiten».\nS «Guk entzun deutsagu esaten: "Neuk desegingo dot giza eskuz egindako santutegi hau eta hiru egunetan beste bat eregiko dot, giza eskuz egin bakoa"».\nEguna argitu baizen laster, abadeburu, herriko zahar eta lege-maisuak batu ziran Batzar Nagusi osoa eta, erabagia hartu ondoren, Jesus loturik eroan eta Pilatoren eskuetan jarri eben. Pilatok itaundu eutsan:\nK baekian-eta abadeburuek bekaitzez emon eutsoela Jesus. Baina abadeburuek jentea berotu eben, Barrabas askatzeko eskatu egian. Pilatok barriro itaundu eutsen:\nK Pilatok, orduan, jenteari atsegin emoteagaitik, Barrabas askatu eutsen eta Jesus, zigortuazo ondoren, hareen eskuetara emon eban, kurutzeratu egien.\nK Kainaberaz buruan joten eben eta txistua botatzen eutsoen eta, belaunikaturik, aurrean ahuspez jarten jakozan. Nahiko iseka egin ondoren, purpurazko jantzia kendu eta bere soinekoak jantzi eutsoezan. Gero, atara eta kurutzean josteko eroan eben.\nMirraz nahastutako ardoa eskeini eutsoen, baina ez eban hartu. Kurutzean josi eben, eta gudariek haren jantziak banatu ebezan, zer norentzat zotz eginez. Bederatziak ziran kurutzeratu ebenean. Honan inoan kondenaren arrazoia adierazoten eban idazkunak: JUDUEN ERREGEA. Jesusegaz batean gaizkile bi kurutzeratu ebezan, bata eskuman eta bestea ezkerrean. Honan bete zan Liburu Santuak dinoana: «Gaizkileen kidekotzat jo eben».\nK hau da,\nD «Ene Jainko, ene Jainko, zergaitik itzi nozu?».\nIlunabarrean zapatu-bezperea zan egun ha, Pazko-jairako prestaketa-eguna, Arimateako Jose Pilatogana joatera ausartu zan, Jesusen gorpua eskatzera. Jose hau kontseilukide ospetsua zan, eta Jainkoaren erreinua noiz helduko zain egoan. Harritu zan Pilato Jesus ordurako hila izateaz eta, ehuntariari dei eginez, aspaldi hila zan itaundu eutsan. Ehuntariaren argibideak jaso ondoren, gorpua eroateko baimena emon eutsan Joseri. Honek izara bat erosi eta, Jesus kurutzetik jaitsirik, izaran batu eban eta harkaitzean zulatutako hilobian ipini. Gero, harri bat irauliz, hilobiko sarrerea itxi eban. Maria Magdalena eta Maria, Joseren ama, non jarten eben begira egozan.]


Klimaz (I) - Zientzia Kaiera\nDenis Diderot eta Jean D’Alembert ezagunen Encyclopèdie lanak, XVIII. mendearen erdialdean argitaratuak (1751-1772), klimaren hiru definizio ematen zituen. Lehenik, klima Lurraren inguruko latitude tarte bat zen, eta zabalera halakoa zuen non bere muga polarraren zirkuluan zehar egunik luzeenak gehiago irauten zuen –iraupen-neurria bat zelarik beti– bere muga ekuatorialaren zirkuluan zeharreko egunik luzeenak baino. Bigarrenik, klima lurralde bat zen, urtaro, zoruaren kalitate edo are «biztanleen heziketa» jakinak zeuzkana. Azkenik, hirugarren definizioak lurralde bateko klima eta tenperaturak edo «bero-graduak» parekatzen zituen. Klima, beraz, lurraldea zen definizio horien arabera, eta ez eguraldi-patroi tipikoa: geografiaz ari ziren, meteorologiaz baino.\nGeografoak Antzinate Klasikotik zebiltzan eztabaidatzen klimaz eta kulturarekin zeukan loturaz. Tradizio horren iturria bilatzeko orduan, Hipokratesen aire, ur eta lekuei buruzko trataturaino egin genezake atzera; bertan, populazioaren izaera haizeari (airea), ur-horniduraren jatorriari (ura) eta lurrari berari zein bere kokapenari (lekuak) egozten zitzaien, baita dietari, higieneari, ohiko zereginei eta bestelakoei ere. Hain zen boteretsua ikuspuntu hipokratikoa, ezen Encyclopèdiearen editoreek Montesquieuri eskatu baitzioten bildumaren artikulu hori idazteko. Izan ere, bere De l’esprit des loix lanean gaiaz aritu eta gero (1748), zaila baitzen ezer eranstea halako gai ezagunez.\nIrudia: Shikaribetsu laku izoztua, Japonian. Geografoak Antzinate Klasikoan klima kulturarekin lotura zeukala pentsatzen zuten. (Argazkia: Free-Photos – Pixabay lizentziapean. Iturria: pixabay.com).\nXVIII. mendearen azken laurdena baino lehen, geografiaren ibilbideak zerikusi gutxi zeukan meteorologiarekin. Geografoen meteorologiari buruzko baieztapenak beti izaten ziren oso orokorrak eta kualitatiboak, eta ez zieten atarramendurik ateratzen gero eta ugariagoak ziren behaketa meteorologiko egokiei. Bestalde, eta egungo irizpideei erreparatuta paradoxa iruditu dakigukeen arren, meteorologoek ez zeukaten inolako interesik kliman. Eguraldia aurreikusteko patroi errepikatuak eta nekazaritzan nahiz osasunean zer eragin zeukaten aurkitzea zen meteorologoen helburu nagusia.\nXVIII. mendearen bukaeran, gero eta zehatzagoa zen tresneria, gailu asko sortu ziren elkarte zientifikoen bultzadarekin, eta datu meteorologiko fidagarri andana bildu zen horri esker. Meteorologoak, ordea, ez ziren horregatik hasi klima ulertzen: ez zituzten puntu askotako behaketa meteorologikoak erabili denboraldi- eta espazio-tarteetan zehar eguraldiak duen batasuna ulertzeko. Horri dagokionez, egokia izan daiteke Kant-ek bere garaiko zientzia naturalei egindako kritika aipatzea: «[zientzia naturalek objektuak] bata bestearen atzean pilatuta [jartzen dituzte], besterik gabe, gauzen izaera askotarikoa ondorioztatzeko osotasuna [kontuan izan beharrean]».\nParadoxa bada ere, tradizio hipokratiko handiak ekarri zuen, XVIII. mendearen bukaeran, hurbilketarik onena meteorologia, behaketa zehatzak eta geografia uztartu ahal izateko: medikuntza zen hurbilketa hori, edo, hobeto esanda, topografia medikoa. Frantzian topa dezakegu adibiderik egokiena. Bertan, Medikuntzaren Errege Elkarteak frantziar lurralde osoan zehar zeuden medikuei eskatu zien erresumako leku bakoitzeko ingurumenaren ezaugarriak izpiritu hipokratikoari jarraituz deskribatzeko. Partaideek, beraz, hiru oinarriak uztartzen zituzten: behaketa meteorologikoak, «aire, ur eta lekuen» deskribapenak eta herrietako biztanleriari buruzko informazioa. Horren helburua «Frantziako mapa topografikoa» argitaratzea zen. Ahalegin hura klimatologiaren lehen tratatua bihurtu aurretik, ordea, Iraultzak itxi egin zuen Errege Elkartea.\nEdonola dela, benetako klimatologia ager zedin, zientzialariei zaila egiten zaien baldintza behar zen: filosofia-aldaketa, mundu-ikuskera berria. XIX. mendean heldu zen hori.\nArgitalpen-data: 2020/08/05 · Atala: Oinarrizko kontzeptuez\nCésar Tomé López Senak animalien ―gizakiak barne― jokaeran duen paperari buruzko lehen gogoetak Aristotelesen, estoikoen eta Galenoren lanetan aurkitzen dira […]


YouTube Premium-ek YouTube Red ordezkatzen du eta Espainian | Gadgeten berriak\nGoogle-k hasi beharko luke bi aldiz pentsatu zure plataformetarako izena aukeratzerakoan. Azken urteotan, bere zerbitzu askok izena aldatu dute (Google Wallet> Android Pay> Google Pay adibide berrienetako bat izendatzeko), baina izena aldatzeaz gain, bere funtzio batzuk nahastera dedikatzen da. beraz, azkenean erabiltzaileak ez du inoiz argi zer eskaintzen digun benetan.\nYouTube Red izan zen lehen saiakera bilaketa erraldoitik iragarkirik gabeko YouTube harpidetza abiarazteko plataformako eduki esklusiboa eta Google Play Musikarako iragarkirik gabeko sarbide mugagabea sartu ahal izateaz gain, baina orain arte ideia ez zen erabiltzaile gehienentzat erakargarria. horrek konpainia ideia berriro pentsatzera behartu du izen eta zerbitzu aldaketa berri batekin: YouTube Music eta YouTube Premium.\nYouTube Music zerbitzua musika guztia da orain, Spotify edo Apple Music-en baliokidea da, iragarkirik gabe. Horrez gain, iragarkirik gabe YouTube bideo plataforman eskuragarri dauden musika bideoak eskuratzeko aukera ematen digu. YouTube Music-ek erreprodukzio zerrenda pertsonalizatuak eskainiko dizkigu Google-k / YouTube-k gure gustuko datuetan oinarrituta, Adimen Artifizialean oinarritutako zerrendak. Hala ere, iragarkirik gabe bideo plataforma guztiarekin gozatu nahi badugu, ez da hori bilatzen ari garen plana. Zorionez, plan berri honek aukera emango digu deskargatu audioa Youtubetik.\nYouTube Premium. YouTube Musikarako sarbide osoa eskaintzen digu, baina plataforman eskuragarri dagoen eduki guztia gozatzeko aukera ere ematen digu inolako iragarkirik gabe, zerbitzu honetako harpidedunentzat soilik sortutako jatorrizko edukira sartzeaz gain. Momentuz, YouTube Premium-en erakargarritasun nagusia Cobra Kai seriea da, 30 urte geroago Karate Kid-eko pertsonaia beretan oinarritutako seriea.\n1 YouTube Music eta YouTube Premium prezioak\n2 Zer gertatuko da Google Play Music-ekin?\n3 YouTube Music eta YouTube Premium erabilgarritasuna\nYouTube Music eta YouTube Premium prezioak\nYouTube Music musika katalogo osorako sarbidea 9,99 dolarreko prezioa da, eta musika katalogo osorako sarbidea jatorrizko YouTube edukiarekin batera eta iragarkirik gabe, 11,99 eurokoa. Google-k jatorrizko edukia erreproduzitzeko munduan murgildu nahi du izan Netflix, HBO, Hulu-ren alternatiba eta streaming bideo zerbitzua Applek eta Disneyk datorren urtean noizbait abian jartzeko asmoa dute.\nZer gertatuko da Google Play Music-ekin?\nEnpresak ez du gaiari buruzko iruzkinik egin, baina litekeena da hori zerbitzu honek izena YouTube Music izatera aldatu du. Hau da Google-k bigarren aukera streaming musikaren munduan sartzen saiatzeko, Applek eta Spotifyk marjina txikiengatik aitortzen duten moduan diru asko irabazten ez duen munduan baina Mountain View-n oinarritutako konpainiak abian jarri nahi du eskaintza konbergenteak erabiltzaileak bi zerbitzuetatik kentzeko, Apple-k ziurrenik streaming bideo zerbitzua abian jartzen duenean ere jarraituko duen estrategia.\nYouTube Music eta YouTube Premium erabilgarritasuna\nBi zerbitzuak hasiko dira funtzionatu datorren asteartean Estatu Batuetan, baina konpainiaren arabera, laster Austrian, Kanadan, Danimarkan, Finlandian, Frantzian, Alemanian, Irlandan, Italian, Norvegian, Errusian, Espainian, Suedian, Suitzan eta Erresuma Batuan ere eskuragarri egongo da 2018an zehar gehitzen joango dira herrialde berriak.\nArtikuluaren bide osoa: Gadgeten berriak » Irudia eta soinua » Streaming » YouTube Premium-ek YouTube Red ordezkatzen du eta Espainian egongo da eskuragarri\nSurface Hub 2, Microsoft-ek ukipen anitzeko pantaila berrasmatzen du lan eremuetarako


Zentronikoko kanpin arrada beteko edan-gelan kafesnea kroizantekin manatu genuen. Goseak ez ninduen bakean uzten, eta estomaka karrankan dolorez ari zitzaidan. Joanak ahal bezain eztiki hitz lasaigarriak xuxurlatzen zizkidan, baina Jason Gonzalez de Mendavia medikuak eman erremedioak ziren minaren ezabatzeko hoberenak. Ordea, pastila xuriek loeria ematen zidaten eta iratzarririk irauteko, kafe bortitza behar nuen. Noiz behinka, sabelaren zola —ez zen desiraren urrakoa naski!— zilarrezko laban batez sarraskitua nabaritzen nuen: bezperako zafraldiaren ondorio latzak jasaten nituen.\nKanpineko jabeek gosaltzeko bilduak ziren jendeak gozoki zerbitzatzen zituzten bitartean, Joanaren parean hilotz bezala nindagoen, Lolaren etxean jakinaren laburtzen: gero eta uhargiago bilakatzen ari zitzaigun Uritzen istripuaren inguruko inkesta madarikatua. Funtsean, solasez solas ikasten genuen apirilaren lauko gau hartan zer gertatu bide zen, Argedasko ateetan. Bill izan zitekeen ixtorioaren gakoa, baina nor eta non bizi zen Bill hura? Ikerketa honetan ihardespen bakoitza galde kezkagarri bihurtzen zen. Bukaerarik ez balitz?\nEstomaka orroaz hasi zitzaidan. Joana ikusi nuen zutitzen nere sahetsera hurbiltzeko, eta trenputxar zorian sohakoa, edan-gelako hormetan dilingaturik ziren Erriberako AEKren iragarki koloretsuetan bermatu nuen. Zaraitzuarrak besoetan tinkatu ninduen eta azkenean hatsa har nezakeen. Joan zen neska ordaintzera eta lasterka autora eraman ninduen, eguzki berotik salbatzera. Autoan kokatu orduko lokartu nintzen eta begia ireki nuelarik, jadanik Reina Sofia ospitaleko aparkalekuan ginen. Joanak erran zuen:\n— Artamen beharra baduzu bai zuk ere?\n— Ez naiz hain gaizki. Sabelean min dut.\n— Sendatuko zaitut gaur —gehitu zuen Joanak, autoko motorra itzaliz.\nErne atxikitzen ninduen musika ere isildu zen.\nIzpiritu barreiatua haiatu nuen, egitekoak zerrendatuz: Uritzi eskatu Bill izeneko gizonik ezagutzen edo behintzat entzuterik bazuenez hasteko. Gerokoak gero noski, nahiz gerotik gerora ibiltzea ez zen sobera baietsia gure herrialdean. Autotik jaustean, konturatu nintzen, zurraldia jaso nuen tokian berean beroak nardatzeko partez, on baizik ez zidala eragiten: amaren sabelerantz itzularazten ninduen. Joanaren hatzetan pausatzen nituen urrats dudakorrak eta halaz heldu ginen Uritzen gelara. Inork ez zigun aitzinamendua trabatu, ez ateko zaindariek, are gutiago sarreratokiko sekretaria panpoxak.\nUritz bere aitarekin zegoen elestan, gu ganbaraz jabetu ginenean. Uritzen behakoan harridura irakurri nuen, iragan hurranaren memoria bailuan. Ahots ikaratiaz galdatu zigun:\n— Zer nahi duzue oraino?\n— Uritz —ahapezkatu nion—, goazen zuzen harira: zer zen zeneraman maleta hartan?\n— Maletan? Ez neukan maletarik nik!\n— Ai... Ahantzia nuen amnesikoa zinela! Dena dela, egizu indarño bat: maleta hark zer gordetzen zuen baldin badakizu, Billengana iritsiko gara...\n— Bill? Non dago Bill?\nAitak semearen zalantza sentitu zuen eta lauazkatzera bezala etorri zitzaion, eransten zigula:\n— Bill, gaixoa, kaliforniar mutiko bat da. Duela zortzi urte lazki kolpatu zena San Ferminetan, Navarreriako iturri puntatik saltatzean. Lagunak mozkorrak ziren eta bera ere ez zegoen oso gurbil. Lurrean lehertu zen. Orduz geroztik zangoetarik paralisiaturik dago.\n«Mehexi» asaldakorra marmarikatu nuen nerener, Navarreriako iturritik airatzen zirenak urgulutsu andanatzat neuzkalako, eta denbora berean bitxi zitzaidan, aitasemeek neure zafraldia kudeatu zuena hain ontsa ezagutzen zutelako. Zergatik bada ez nuen inkesta ero hau Bill nor zen eskatzetik hasi? Jakin beharko nuen alabaina hatsarretik Bill horren izatea. Debaldetan zen dena, bidea molde batez egitera derrigortu baininduen Uritzen amnesiak. Aitari buruz bihurdikatu nintzen:\n— Uritzen adiskideetarik da Bill?\n— Bai eta ez —jarraitu zuen Jasonek—. Bardeetan landareak eta hondar erromanikoak aztertzean ardura gurutzatzen zuen Bill gure semeak.\n— Ez dut uste. Bardea Beltzen maldan egoten da, Antso Abarka geldiunean behera doan xenderan, Santa Engrazian hain zuzen ere.\n— Santa Engrazia?\nKaskoa bete zorri geratu nintzen. Hazkaroka zerabilkidan gogo lehorra, berdetasunez jaukitu zitzaidan eta Ehüjarren gora ibiltzen itxuratu nintzen: itzalpez itzalpe, ibai kantariaren ertzetik, paradisurantz. Ekain hondarrean Zelda toki kuttunera eraman nuelarik, handik itzultzean haserretu egin ginen Maulera orduko, Zelda nekatua baino nekatuago zelako:\n— Bortüan ebiltea ez zeitala laket! Nahiagorik itxasoan! Ertzo zira Amaia!\n— Ejer düzü Ehüjarre: bizitzearen ikurra...\n— Emazte Mentxak taldekoa zira bai zü —orroaturik, bizkarrez urruntzen segitu nuen Zelda eta iduritu zitzaidan une hartantxe azken aldikoz ikusten nuela amodiora deitzen ninduena.\nNegar ttanka batek busti zidan begia eta erabaki nuen, baina berantegi, ez nituela neure gustu txarrak lagun prosimoetan prosimoenari ere hertsatu behar. Zintzurra korapilaturik tanpis etsitua errepikatu nuen mila bider.\nJoana eta Jason aurrean begiztatzean, berdetasunaren samurtasunak ihes egin zidan, horailari, haize beroari, eguzki sutsuari eta tamariz tustei eremuaren uzteko. Funtsean Santa Engrazia edo Santa Grazia biak kide ziren, bata bestearen osagarri nonbait. Buruhona nahasirik neukan eta erraietako doloreagatik Jasoni erran nion:\n— Billekin mintzatuko gara.\n— Hark ez liro ulu bat kalit —zehaztu zuen Jasonek.\nBixtakoa zen, paralitiko aulkitan zenak ez zuela deus gaiztorik obratuko. Ordea, obratzea bat zenez, mana zezakeen. Salatzekoa niona Jason zapalduari, Lola erizainak Bill zeritzona kukuxkatu zuela apirilaren lauko gauean Reina Sofia ospitaleko aparkalekuan? Uritzen gorputza zekarren anbulantziarekin batera? Paralitiko kaidera ez baldin bazen izan, menturaz, Lola ez zela ezertaz oroituko, eta gainera Joanak Argedasen gure karroari minguru-zinguruka itzal berdinak sumatu zituela. Neronen sekretuak neuzkala iritzi nion eta Jasoni agertu nion:\n— Agian Bill, Uritzen istripuarekin junta dezakegu. Zanpatu nautenen manatzaile izan daiteke kaliforniar enbalditua. Orduan zeozer gehiago baldin badakizu erran lotsarik gabe.\nBegiak biribildu zituen Jasonek, ezinezkoa aditu bailuen. Zartatzear zegoen. Pariatzekoa zen, erdietsi laidozko telefono-aldiak berriz gogoratzen zituela eta mehatxua beretako ere har zezakeela. Beretako eta oraino suertez bizirik zegoen semearendako. Lotsa bazebilkion zainetan itogarri, hatsanga:\n— Ezin dut sinetsi! Baina, baina...\n— Arma bat beharko dugu —erantsi zuen Joanak, gizonaren destrenpuaren arintzeko bezala.\nSo tzarra plegatu nion zaraitzuarrari:\n— Arma bat? Zerendako? Erran dizut ez nintzela Kinsey Millhone: ez naiz pipa animal batekin ibiliko ni gero!\nJoana kexatu zitzaidan brauki, haserreaz gorri-gorriturik:\n— Ez, ez zara Millhone, ez zara Harry inspektorea, are gutiago Ranbo... Uste duzu ala wonderwoman zarela! Bill hori peligrosoa izan daiteke. Arma eramango dugu. Puntu.\nMuturtu nintzen. Armak, denen iduriko sekuritate gehiago ekartzen zuen, baina aldi berean, arriskua ere bai. Nere inkesta txarpilak gaur arte armarik gabe kudeatu nituen, kabale galduen kasuan adibidez, akuilu xixtadun baten laguntza baliatzen nuen arren. Arriskuetan jartzea ez nuen gogoko, ez lanean, ez ikerketetan, ez amodiotan. Ardura nahiago nuen ihes abiatu urrats bat bortxaz egin baino. Nere dudak itxuraz Jasonek partekatzen zituen. Ordea ahozkatu zuen hotz:\n— Etorri neure kabinetera. Han behar duzuena emanen dizuet.\nJason, Uritzen gelatik atera zen, eta gu haren ondotik, Uritz lotan abandonatuz. Mandoan tematzen nintzen, kasko gogorretarik nintzelako. Joana trankilago zebilen, eta hain anple agertzean, espero nuen colt baten maneiatzen jakingo zuela. Pentsamendu horiek neuzkan buruan ospitaletik Jasonen bulegorainoko bidean.\nEguerdiko eguzkiak zuzenka jotzen zuen, lurra, esperantza eta biharra errez. Basamortu desiraz nindagoen, hondarrezkoak edo haragizkoak. Errauts-ametsetan nintzelarik, ilargi marra uhargiak sohakoa bahitu zidan, memoria leku batetik bestera garraiatuz. Ixtantean Tuteratik Maulera zein Atarratzera banindoan hitz soil edo agerpen hutsak tiriaturik.\nJasonek gure herotsak entzun zituzkeen eta kontsultaz haratagoko gune batetarik deitu gintuen:\n— Aurrera! —kantatu zigun eta emeki-emeki ilunpeari ohitzekoak ginen, kanpoko argitasunak itsuturik heltzen ginelako.\nArgiturri ubelak irentsi gela batean aurkitu ginen. Han, Jason, tegia irekirik, guretako egokiena zen armaren hautatzen ari zen, pausatuki mintzo zitzaigula:\n— Hau, Nevadan artzain higatu otto Pettek hiltzean oparitu zidan winchesterra duzue! Beti gatazkan ari ziren, omen, ardi eta behi zaintzaileak, eta ottok idazten zidanaren arabera, koioteak oihuka edo rattle-snaken zintzarradak hautematean, arma honen kanoia tinkatzen zuen, zenbaitek Biblia baino fermukiago.\nAmerikaren aipamenak airosten zidan memoria-zoko zimeldua. Euskaldun orok nola, nik ere lehia bakar bat neukan: Baionan untziratzea, New York pareko Rhodes islandera heltzea, berrogei eguneko 'bahialdiaren' ondotik Trans American Railwaysko trenean aterbetzea eta arratsapal uhargi usaintsuan Arizonako desertuko geltoki herdoilaturen batean jaustea, goseak hilik, zorriz hanpaturik eta irauten ikasirik nukeen. Koioteen deiadarren beha iragango nuke gero, gauaren hondarra.\nBizkitartean, Jasonen armen bildumak ez ninduen Joanak bezainbat interesatzen. Amerikak! Billek zekarren landderra ere amerikanoa zen. Ainindeza estralurtiarren nuklear hatsak hurrupa, Fox Mulderren arrebaren gisa, Bill amerikanoak zekarren landderretik xixtuan urrunduz. Baina horrelakokeriak Minesotan baizik ez ziren gertatzen, eta Jasonek bere kolekzionea komentatzen zarraikan plazer izpia ahotsean, Joanaren ardura sustatuz:\n— Arma bolboradun hau aitatik semera pasatu da bost mendez gure familian. Nafarroa kolpatu duten guzien aurka erabilia izan da. Baina zuentzat honako hau aukeratzen dut: aitonak Gares aldeko Gamazadetan honekilan tiro egin zuen. Arina da, zehatza eta ekargarria.\nJoanaren eskuetan jarri zuen eskopeta traketsa Jasonek. Keinu latza marrazten zuen neskak arma haztatzean: zinez pizua zirudien. Laster, colt arrunta deitzen nuena neure ahurretan zegoen. Armaren oin izoztuaren atxikitzeaz harritu nintzen. Jasonek gehitua entzun nuen:\n— Horrela, hobeki ibiliko zarete! Kargatua da!\nColtarekin zinominoka hasi nintzen: altxa, apal, gora, behera, ezker, eskuin, Jasoni eta Joanari buruz aldizka, oharkabean armaren mihia kilikatuz, esplikatzen ez nekiela colt baten erabiltzen, ez nintzela kapable bi metrotara elefante baten ohiltzeko, ddestuka, bi kideen begirada larritua ulertu ezinean. Azkenean, Joana atrebitu zen:\n— Amaia... Kasu... Sugizu... Hilen gaituzu. E... Madazu arma hori fite!\nEz zidana medikuak errana arma kargatua zela! Nihaur konturatu nintzen armaren arriskuaz eta zurbaildurik, Joanari luzatzeko partez, Jasonek coltarekin batera eskaini zidan larruzko opotsean gorde nuen. Eskuen danbara jabaldurik, besapean jagoitik neraman opotsari usatzekoa nintzen. Jason eta Joanaren zainak hustu ziren. Joanak debaldezko balentriak moztu zituen:\n— Goazen Santa Engraziara!\n— Zerbait jan beharko nuke —ohartarazi nion inoxenteki—. Badu hogeitalau oren ez dudala deus ahoratu!\n— A zu! Muskarian bazkalduko gara beraz.\nMedikuak xantza on desiratu zaigun, eta kontsultako ate berezia hertsi zuen. Destinuaren meneko ginen hemendik aitzina. Gibeltzerik ez zegoen: Billekin hitz egin ondoan, agian Uritzi zer gertatu zitzaion jakingo genuen eta partikulazki maletaren misterioa argituko genukeen. Sekretuki, Gaztanbiden gora Parte Zaharrera bideratzen ginenean, espero nuen Bill hura baba cool saldoko norbait zatekeela. Joanak aldiz, airarazten zituen eleen arabera iduri zuen gerlara abian zela: Santa Engrazian egitekoa Clausewitch taktizianoaren hitzekin azaltzen zidan, irri gogoa nigan piztuz.\nTuterako parte zaharrean sartzean, ekia itzal bila zebilela ikusi nuen goratasun gehiegirik ez zeukaten teilatuetan zehar. Beroak ontzen zidan izpiritua orain, eta eguzki leinuru bakoitzaren bidez erraietako doloreak ahanzten nituen. Egiaz armaren jabegoak sikologikoki itxuraldatzen ninduen eta beste norbait nintzela sentitzen nuen: segurrago, azkarrago, ausartago. Ordea, plantan kalkulatzekoa nuen noiz eta nola atera Jasonen familiako oroitzapena.\nMuskaria zeritzon ostatuan pintxo urintsuak klikatuz eta irratian jotak lerratzean, nabaritzen nuen ezkerreko bularraren aldamenean armaren fereka hotza. Zerbitzariak baso biribiletan ardoa banatzen zigun eta airostasun aieruak bete ninduen: Jose Jarauta 'Joselico' Monteagudoko laborariak Gamazaden garaian sortu jota baten oihartzuna jin zitzaidan gogora:\nBegirada iluminatua bota nion Joanari. Hala zen alabaina: lau probintziak, edo seiak, edo zazpiak, edo gaur egun bezala, hemen bat, bestea hor eta gaineratikoa han nonbait, mugaz bestaldean, zatikatuak ginauden. Independentzia osoa atsolutoki guretzekoa genuen.\nBesapean neraman colta lekuko.\nEdanik eta aserik.


Nukleo (informatika) - Wikipedia, entziklopedia askea.\nInformatikan, nukleoa edo kernela (alemanezko kern-etik dator, hezurra edo nukleoa esan nahi du) sistema eragilearentzat behar-beharrezkoa den software bat da, modu pribilegiodunean edo nukleo moduan aktibatzen den atala bezala ere ezagutzen da. Programei ordenagailuaren edo bestelako gailu informatikoen hardwarera sarrera segurua ematea da bere arduretako bat, hau da, baliabideen kudeaketaren arduraduna da. Kudeaketa hau gauzatzeko sistemari deiak egiten dizkion zerbitzuak erabiltzen ditu. Gailu informatikoetan, programa asko daudenez eta hardwarerako sarrera mugatua denez, zein programa eta zenbat denboran erabiliko duen hardwarea zehazten eta agintzen duen softwarea da.\nKernelaren loturak, ordenagailuko Hardware eta Software aplikazioekin.\n1 Nukleoek dituzten eginkizunak\n2 Sistema motak\nNukleoek dituzten eginkizunakAldatu\nNukleoen eginkizun nagusiak, prozesuak martxan jartzea eta karga ziurtatzea dira. Bestalde, erabiltzailearen espazio pribatuko programen eta espazio nukleoaren artean interfaze bat proposatzea ere bere eginkizuna da. Nukleoek beste hainbat eginkizun ere bete ditzakete, baina horiek garrantzi txikiagokoak dira.\nOrdenagailu bat erabiltzeko ez da beharrezkoa beti nukleo bat edukitzea. Programak martxan jar daitezke ordenagailu edo gailu informatiko huts batean, betiere, beraien jabe edo erabiltzaileek ez dute sistema eragilearen laguntzarik jasoko nukleorik gabe.\nJarraian dituzue lau nukleo nagusienak:\nNukleo monolitikoak: Hardwarearen hainbat abstrakzio errazten ditu.\nMikronukleoak: (ingelesez: microkernel) zerbitzari deritzen aplikazioak erabiltzen ditu, erabilgarritasuna areagotuz.\nNukleo hibridoak: (aldaturiko mikronukleoak) Mikronukleoen oso antzekoak dira baina kode gehigarri bat dute nukleoaren espazioan, hau azkarrago martxan jar dadin.\nExonukleoak: ez dute inolako abstrakziorik errazten, baina liburutegiak erabiltzen uzten ditu, hardwarearekiko sarrera ia zuzena lortuz eta bere balioa handituz.\nAzken aldaketa 14 abendua 2019(e)an, 15:58(e)tan\nOrriaren azken aldaketa: 14 abendua 2019, 15:58.


Kokapen berria izango du Eibarko Hizkuntza Eskolak - etakitto.eus\nKokapen berria izango du Eibarko Hizkuntza Eskolak\nETA KITTO 2019, Ira 19\nUrriaren 1ean kokapen berriarekin hasiko du ikasturtea Eibarko Hizkuntza Eskola Ofizialak. Azken 20 urtetan Jardiñeta kalean egon eta gero, “Eibarko UNI”ra eraman dute berriro ere, han jaio baitzen 1990ean. Instalazio nagusiak –bulegoak, atezaintza, mintegiak eta 3 gela– Jaizkibel eraikinean egongo dira (Otaola 29n), eta, apurtxo bat gorago, Ingeniaritza Eskolan ere izango dituzte zenbait gela.\nMatrikulazio epea oraindik zabalik dago Hizkuntza Eskolan (on-line egin behar da ondorengo webgunean: www.eoieibarheo.hezkuntza.net, IKASGUNEA plataformaren bitartez). Oraindik, beraz, matrikulazio daturik ez badago ere, 1.000-1.200 ikasle inguru izaten ditu urtero Eibarko Hizkuntza Eskolak. Horiek ikasle ofizialak dira, ikasgelara joaten direnak, baina “modalidade librea” ere badago, eta hor beste 400 inguru izaten dira urtero. Horiek bakarrik azterketara joaten dira. Ikasle ofizialak astean bi aldiz joaten dira klasera, baina “ikastaro erdipresentzialak” deitutakoak ere badaude. Astean behin joaten dira horiek eta gainerakoa euren etxean on line egiten dute.\nBegoña Urruticoechea Eibarko Hizkuntza Eskolako zuzendariak azaldu digunez, “1990ean hasi ginen hiru hizkuntzarekin, euskara, ingelesa eta frantsesa. Eta gaur egun, horiez gain, alemana ere ematen da. Gure eskolak `gela desplazatuak´ ditu Azkoitin eta Arrasaten. Azkoitin euskara, alemana, ingelesa eta frantsesa ematen da, eta ingelesa eta alemana Arrasaten. Ikasgeletatik kanpo hizkuntzak ikasten jarraitzeko aukera izaten dute ikasleek: mintegi bakoitzak jarduerak antolatzen ditu. Esate baterako iaz Koloniara eta Londresera joan ziren alemaneko eta ingeleseko ikasle batzuk; frantsesekoak Iparraldean egon ziren egun pasa, eta aste kulturalean hitzaldiak eta kafe/te jaiak ere antolatu ziren”.\nEibarko eskola mapan egiten ari diren aldaketak direla eta, institutuan espazio gehiago behar zuten (Batxilergoko gela gehiago egongo dira aurten), eta hori izan da Hizkuntza Eskola Jardiñetatik Otaolara joatearen arrazoia. Ikasleen %70 beste herri batzuetatik etortzen direla kontuan hartuta, “kokapen aldetik ondo ikusten dugu leku berria. Autobus-geltokia eta trena bertan ditugu, eta kotxea apartzeko hobeto dago”. Gainera, UNIan bertan hizkuntzak ikasteko interesa izan dezaketen ikasle eta irakasle asko daude. Leku aldaketa zaila izan dela dio Urruticoecheak: “Fisikoki dena mugitu behar duzu, beharko duzuna kalkulatu behar da, obra txikiren bat egin behar izan dugu… Dena dela, espazio gehiago behar dugunez, gela batzuk beste eraikin batean, Ingeniaritza Eskolako eraikinean izango ditugu. Hala eta guztiz ere, bulegoa, atezaintza, mintegirako behar dugun lekua eta 3 gela Jaizkibel eraikinean daude”. Detaile txikiren baten faltan, dena prest daukate urrian hasiko den ikasturte berrirako.\n#Eibarko Hizkuntza Eskola Ofiziala#Hizkuntza eskola#uni\n« Berbetan eta Ongi Etorri programen ikasturte hasierako aurkezpena egin dute Produkzio ekologikoari buruzko informazio-gunea zabalduko dute Untzagan »


Krisialdi zorrotza bizi dugu eta gizartean ondorio larriak eragiten ari da: pobrezia eta gizarte-bazterketa gehituz doaz, gizarteko eta laneko eskubideak murrizten ari dira, erdiko eta langile klaseak eskaste eta pobretze egoeran daude, ziurtasunik gabe, beldurrak eta kezkak jota… Azken hamarkadetan izan dira pertsonen ongizateari eta eskubide sozialei kalte egin dieten krisi ekonomikoak, baina, itxura guztien arabera, orain bizi dugun krisi honek ez du parekorik, ikaragarri larria da, higatzen ari da gizarte edo ongizate Estatua deritzanari orain arte eutsi dioten zutabeak: elkartasuna, gizarte-ekitatea eta gizarte-justizia, behar dutenei laguntzea, eskubide sozial eta ekonomikoak. Aurre egin beharreko erronkak itzelak eta historikoak dira.\n3/1985 Legeak ezarritakoaren arabera, Arartekoa Legebiltzarraren goi ordezkaria da, Konstituzioaren I. idazpuruan xedatutako eskubideak babesteko sortua. Eskubide horiek legeak ezarritakoarekin bat etorriz bermatu behar ditu, eta Autonomia Estatutuaren 9. artikuluan bildutako demokraziaren printzipio orokorrak bete daitezen zaindu. Horretarako, zuzentzen dudan defentsa-erakundeak herri-administrazioen jarduera ikertu behar du espedienteen bitartez –herritarrek hala eskatuta edo bere kabuz–, baina, era berean, politika publikoak eta pertsonen eskubideak babesteko sistema ebaluatu behar ditu, botere publikoei gomendioak eginez edo pertsonen eskubideak errespetatzeko kultura edo eskubide horiek babesteko sistema indartzea helburu duten txostenak, azterlanak edo ideiak gauzatzea sustatuz. Horren haritik, gure ustez, Arartekoa ezin da geldi geratu oso egoera larri eta kontuzko honen aurrean, izan ere, zuzenean eragiten ari da euskal herritarren eskubide sozialetan eta ongizatean. Ikaragarri gehitu da krisiak eragindako arazoengatik erakundera etortzen diren pertsonen kopurua. Herritarrei kasu egiteko gure ahalmenaren mugan gaude, ahaleginak areagotzen ari gara, bi helbururekin: alde batetik, informazioa eta aholkuak ematea lanik gabe geratu diren eta langabeziagatiko prestaziorik ez duten edo prestazioak agortu dituzten pertsonei eta familiei, edota, hipoteka edo errenta ordaindu ezin dutelako, etxea utzarazteko prozeduretan jauzi direnei; eta, bestetik, ahalik eta eperik laburrenean izapidetzea herritarrek, beren eskubideak urratzen dituztela edo administrazio onaren kontrakoak direla uste dutelako, administrazioen jarduera batzuen kontra egin dituzten kexak. Bi urtean, bider sei ugaritu dira gizarte-laguntza ekonomikoak kudeatzean administrazioek burututako jarduerekin zerikusia duten kexa-espedienteak.\nGure eskumenak erabiltzean, baliagarria eta egokia iruditu zaigu gizarteari, gizarte-erakundeei eta botere publiko eta administrazioei gertatzen ari denaz hainbat analisi eta ikuspuntu ematea, erakundearen arduraren ikuspegitik begiratuta. Aldi berean, ahaleginak egiten ari gara eskubide sozialen gutxienezko eta ezin aldatuzko edukien mugak agerian jartzeko. Gai hori dela eta, azterlan juridiko bat prestatu dugu krisi ekonomikoko garaian politika publikoak diseinatzen direnean giza eskubideek –batez ere eskubide sozioekonomikoek– duten esanahiaz. Espainiako Konstituzioaren araudia, giza eskubideen nazioarteko zuzenbidea eta horrekin lotutako jurisprudentzia aztertu eta oinarritzat hartuta, azterlan horretan (liburuki honetan sartuta dago) aldezten da giza eskubideek betebehar bat sortzen dietela botere publikoei: politikak, prestazioak eta zerbitzuak sortu eta iraunarazteko betebeharra, eskubide horiek baliatu eta eraginkortasunez beteko direla bermatzeko.\nJoan den maiatzaren 14an eta 15ean Arartekoak jardunaldi batzuk antolatu zituen izenburu honekin: “Eskubide sozialak krisi garaian. Badago konponbidea, bila ditzagun aukerak”. Jardunaldi horietan zenbait pertsonak hartu zuten parte, giza eta gizarte eskubideetan, ekonomian, politika publikoetan, demografian edo Europako politiketan adituek, baita Euskal Herriko gizarte-errealitatea ondo ezagutzen duten adituek ere. Argitalpen honetan bildu dira, hain zuzen, jardunaldi haietako ponentziak. Horietan izan ziren mintzaldiek eta eztabaidek agerian jarri zuten bizi dugun egoera arras konplexua dela eta izugarri zaila dela horri konponbidea aurkitzea.\nKrisiak, 2008. urtearen bukaeran sortu zenetik, sorburu eta alderdi finantzarioak ditu, zalantza barik. Europar alderdi nabarmena ere badu, edo, hobeto esanda, krisiaren konponbideak estu-estu lotuta daude EBren barruan diru-batasuna edo Eurogunea osatzen duten hamazazpi herrialdeetako politikekin, baita haietan hartzen ari diren eta hartuko diren erabakiekin ere. Beraz, eskubide sozialak mantendu, babestu eta iraunaraziko direla bermatzeko egiten den proposamen orok finantza-sistemaren muineko gaiak aztertu beharko ditu, eta Europako agintari politiko eta ekonomiko-finantzarioen portaera ere bai. Egungo krisi finantzario honetan, neurri handi batean Europako organo eta agintarien esku dago (euroaren eta Europako Banku Zentralaren inguruko diru-batasuna dagoelako) erabakiak eta neurriak hartzea. Erabaki eta neurri horien bitartez, konponbideak eman behar dira Espainiako herri-administrazioek eta, batez ere, sektore pribatuak (banku, kutxa eta enpresek) metatutako zorra ordaintzeko eta berriz finantzatzeko. Orobat, Europako erakundeen partaidetza erabakigarria da finantza-baliabide berriak lortzeko, administrazioen eta enpresen beharrak ase ahal izan daitezen. Horrela, administrazioek beren aurrekontu defizitei aurre egingo liekete, eta enpresek, beren inbertsioei. Alabaina, hartzen ari diren erabakiak zuzenak ote diren, eta har daitezkeen bakarrak ote diren galde diezaiokegu geure buruari.\nHersturari buruzko diskurtso bakarraren aurrean, interes-talde jakin batzuen interesen aurrean, ongizate Estatuaren kontrako arau neoliberalen aurrean, aditu askoren iritziz, beste politika batzuk gauza daitezke Eurogunean eta EBn. Urrutira joan gabe, François Hollande Frantziako lehendakaritzara iristeak lehenago ezinezkoa zirudien bide berri bat ireki du EBko politikan: ekonomia hazteko eta enplegua sortzeko politikak abiaraztea, zorrak eta defizit publikoak gutxitzeko planen osagarri. Bestalde, Europako Banku Zentralak (EBZ) orain betetzen duen eginkizunaz bestelako bat bete lezake. Michel Rocardek eta Pierre Larrouturouk hauxe proposatu zuten urtearen hasieran: EBZk zuzenean herri-administrazioei mailegua eman ahal izatea, legez ezarritako interesarekin –bankuekin egiten duenaren antzera– edo interes txikiagoarekin1.\nEuropako proiektua bere unerik txarrenean dago, ziur aski. Oraingoz, erakunde europarren eta Europar Batasuneko gobernu gehienen portaera ez da nahi bezalakoa, ez horixe. Euroguneko eta EBko Estatu kide ahaltsuenetako agintari politikoek, dirudienez, erakunde pribatuek eta administrazio publikoek beren herrialdeetako bankuekin egindako zorrak ordain daitezen bermatu nahi dute; hori lortzeko, herrialde zorpetuenak estutzen dituzte, kosta ahala kosta zorren ordainketa berma dezaten, nahiz eta zor horiek herri-administrazioek sortuak ez izan2.\nErabakimen politikoa duten lurralde-maila guztietan –Europar Batasunetik eta Eurogunetik hasita– lehenbailehen kokatu beharra dago bankuen erreskatearen gainetik Estatu soziala eta eskubide sozialak mantendu eta iraunarazteari buruzko eztabaida. Arrazoizkoa dirudi defizit eta zor publiko horiek denboran barrena onargarriak eta iraunkorrak izango diren tarteetan kokatzen ahalegintzeak, baita aurrekontuan oreka bilatzeak ere, horrela 1992an Maastrichten finkatu ziren helburuak betez. Arrazoizkoa dirudi, halaber, horretarako zerga-batasunaren bidean aurrera egiteak. Baina, aldi berean, ezinbestekoa da Euroguneak eta EBk finantza-sistema sendo eta egonkorra lortzea, toxikotasunik, amarrurik, iruzurrik eta interes espekulatzailerik gabea.\nAzken bolada honetan sarri aipatzen dira EBren hankak, diru-batasuna ez dela nahikoa banku-hanka komunik izan gabe, zerga-hanka komunik gabe… Aintzat hartzen ez den funtsezko zutabe bat dago, ordea: herritartasun europarra behar da, Europar Batasuna osatzen dugun emakumeon eta gizonon borondate komuna, gizarte-kontratu bat, guztiok elkarrekin partekatutako proiektu batekin eta helburu batzuekin lotuko gaituena, eta, batez ere, elkarrekin partekatutako balio batzuekin: elkartasuna, gizarteratzea, gizarte-ekitatea eta gizarte-justizia. Balio horiek agertu ziren, neurri batean, II. Mundu Gerraren ondoren Europako herrialdeak berreraiki zirenean, haietako batzuek Estatu sozialaren edo Ongizate Estatuaren oinarriak finkatu zituztenean, haietako seik EEEren sorrera bultzatu zutenean –hori izan zen oraingo 27 herrialdeko Europar Batasuna erein zuen hazia–, Alemania berriz bateratu zenean, Ekialdeko Blokea gainbehera etorri eta Europa bitan banatu zuen harresi lotsagarria suntsitu eta gero, Europar Batasuna ekialderantz zabaldu eta beste herrialde batzuk bere baitan hartu zituenean… Krisia iritsi den arte. Orain hautsi egin dira konfiantzazko, elkartasunezko eta proiektu komun bat partekatzeko loturak. Horregatik, lehenbailehen berreraiki beharra dago Europako herritartasunaren zutabea, Europar Batasunak krisia bere burua indartuz eta herritarren eskubide sozialak murriztu barik gaindi dezan bultzatzeko eta bermatzeko.\nVitoria-Gasteiz, 2012ko uztaila\n1 Kalkulatu denez, iazko urria eta aurtengo maiatza bitartean, EBZk bilioi bat euro inguru mailegatu die bankuei %1eko interesarekin; diru horren zati bat zor izugarri horrekin negozioa egiteko erabili dute bankuek, bonu publikoak interes handiagoarekin erosiz. Egia da Europako araudiak hori egitea debekatzen duela, baina araudi hori alda liteke, edo, bestela, Frantziako lehen ministro ohiak eta ekonomialariak zera proposatu zuten: dirua %0,1eko interesarekin mailega ziezaiola Europako Inbertsio Bankuari (EIB), eta hark %0,2an herri-administrazioei. Nolanahi ere, harrigarria da EIBren paralisia eta EBZren jarduerarik eza, izan ere, Europako bi finantza-tresna ahaltsu dira eta, oraingo egoeran, arriskuan daude euroaren iraunkortasuna, Europako Estatu batzuen Estatu Sozialaren iraunkortasuna; gainera, Europako herrialde batzuetan eskubide sozialak murrizten ari dira eta horrek oso ondorio larriak ditu: pobretasuna ikaragarri haztea eta egoera larriak ugaltzea (etxerik gabe eta goseak dauden pertsonak, adibidez).\n2 Horren erakusgarri argia da behea jotzear dauden Espainiako finantza-erakundeak berriz kapitalizatzeko asmoz 100.000 milioi euroko mailegu europarra ematearekin zerikusia duen kudeaketa. Horren gainean, interes publikoa eta herritarren eskubideak babestearen ikuspegitik, gure ustez, erabateko gardentasuna exijitu beharko litzateke laguntza publikoen arloan. Hau da, finantza-erakundeen erreskatea behar bezala eta arrazoiak emanez justifikatu beharko litzateke, argi eta jendaurrean, eta argi eta garbi adierazi beharko litzateke zer ondorio ekarriko lituzkeen balizko kiebra jotzeak. Era berean, jendaurrean azaldu beharko litzateke zeintzuk diren erakunde hartzekodunak, zenbat zor zaien, kredituak zertarako eman ziren, bere garaian zer arrisku-analisia egin zuten, zer kontrol egon diren banku hartzekodunetatik kutxa eta banku zordunetarako kapitalen fluxuan, baita horiek egindako gastuan ere, eta abar. Hortik abiatuta, gardentasun osoa exijitu beharko litzateke, halaber, Euroguneak emandako maileguari dagokionez exijitu diren baldintzen eta berme edo abalen gainean. Azken batean, Estatu espainiarraren abalaz beste aukerarik ez al dago? Horretarako, ez al dago gastu publikoa, soldatak eta gastu soziala kredituaren zenbatekoaren pareko kopuruan murrizteaz beste aukerarik, aurrekontuaren defizitaren helburuak kosta ahala kosta mantentzeko?


Espainiako Patronala | Juan Rosell berraukeratu dute CEOEko presidente\nJuan Rosell aukeratu dute berriz CEOEko presidente\nCEOE Espainiako patronaleko egungo presidenteak 345 boto jaso ditu, eta Antonio Garamendi CEPYMEko presidenteak 320 eskuratu ditu.\nRosell, kontratu mugagabeen 'pribilegioak' kentzearen alde\nRosell, langabezia-sariarekin bateragarriak diren 'mini-job'en alde\n'Rosellen analisiaren modukoa ez da enpresaria defendatzeko modua'\nRosellek CEOEko presidente izaten jarraituko du\nJuan Rosell CEOE Espainiako Enpresa Erakundeen Konfederazioko presidente aukeratu dute berriro, 345 boto emanda. Horren aurkariak, Antonio Garamendi CEPYME Espainiako Enpresa Txiki eta Ertainen Konfederazioko presidenteak, berriz, 320 boto eskuratu ditu.\nEnpresa handien babesa eta 304 abal aurkeztu ditu Joan Rosell orain arteko presidenteak. Hortaz, jokoan zeuden 760 botoen % 40 inguru ziurtatuta iritsi da batzarrera. Rossellek Kataluniako eta Madrilgo enpresaburuen babesa zuen, publikoki adierazita. Halere, aurreko hauteskundeetan baino babes gutxiago jaso ditu, ustelkeria kasuen eraginez.\nBeraz, Joan Rossell katalanak gidatuko du enpresaburuen elkartea datozen lau urteetan. Horren helburuen artean, laneko malgutasuna areagotzea, dirusariak helburuen arabera ezartzea eta kontratu motak erraztea.\nBestalde, 25 abal bakarrik aurkeztu ditu Antonio Garamendi CEPYMEko presidenteak, eta 33 botoko aldeagatik ez du lortu proposatzen zuen aldaketari bidea ematea. Enpresa txiki askoren eta Confebask euskal enpresaburuen elkartearen babesa ez dira nahikoa izan.\nHorrenbestez, CEOE patronaleko presidentea izaten jarraituko du Juan Rosellek, Carlos Ferrer Salat, Jose Maria Cuevas eta Gerardo Diaz Ferran presidenteen ostean.\nRosell, "desengainatuta pertsona batzuekin"\nJuan Rosellek "pertsona batzuekin desengainua" duela deitoratu du, baina, oro har, "gehienekin eskertuta" dagoela gaineratu du.\n"Batzuek zarata handia egiten dute, eta CEOE jabetza pribatua eta partikularra dela uste dute", salatu du.\nNolanahi ere, dena "aldatu" egingo dela eta "hobera" egingo duela aurreratu du, patronalaren arazoak "gardentasunarekin" konpondu daitezkeelako.\nGaramendik hausnarketa eskatu du\nBestalde, Antonio Garamendik hausnarketa bat egitea eskatu du, baina "leialtasun osoa" adierazi dio Roselli.\nGaramendik esan du babes handia jaso duela, batik bat erakunde txikien artean.\n"Oso harro nago egindakoarekin", nabarmendu du.


FÄRGRIK Katilua - gresa zuriahelburuazuriunea - IKEA\nFÄRGRIK Katilua, gresa zuriahelburuazuriunea, 25 cl\n4.2 17 Iritziak\nDiseinu soila eta funtzionala du, beste forma eta kolore batzuekin erraz-erraz konbinatzeko. FÄRGRIK seriea janari eta gertaera mota guztietarako oinarri ezin egokiagoa da. Irakurri gehiago\nKatiluaren beheko aldeko ebakidurari esker, ura hobeto drainatzen da ontzi-garbigailuan buruz behera jartzen duzunean.\nMaria Vinka, diseinua\n«FÄRGRIK seriea diseinatzerakoan, mahairako tresna sorta sinplea eta funtzionala sortu nahi izan nuen, egoera eta gertaera guztietara egokitzeko gai zena. Horregatik eman nizkion serieari konbinatzeko errazak diren eta hainbat eratan nahas daitezkeen formak, funtzioak eta koloreak. Berdin dio goiza edo gaua den, egun berezia edo arrunta den, FÄRGRIK serieak beti ondo betetzen du bere funtzioa».\nGehiago FÄRGRIK seriea\nGehiago Katiluak eta katiluak


Nekane Txapartegirekin elkartasuna!\nNekane Txapartegi, euskal preso politiko asteasuarra, *Zurichen espetxeratua dute apiriletik egoera gogorrean*; 22-23 orduz isolaturik izaten dute bere ziegan.\nHorrez gain, emakume eta ama ere bada, eta horrek bere egoera are gogorragoan bihurtzen du; Estatu zapaltzaileek dena aprobetxatzen baitute mendeku politikak aplikatzeko.\nHorrela, Nekaneri babesa eta elkartasuna adieraztea ezinbestekoa da.\n*Animatu argazki baten bidez indarra eta maitasuna bidaltzera! Atera ezazue argazkitxo bat "Nekane LIBRE!" dioen orri batekin eta bidali* aizanoihua@riseup.net edo 688 691 247 zenbakira.\nHorrez gain, ez ahaztu abenduaren 17an zita garrantzitsua dugula Asteasun Nekane Libre eguna dela eta!


Neurriak hartuko dira oker aparkatutako autoekin - Aramaio - Goiena.eus\nNeurriak hartuko dira oker aparkatutako autoekin\nArritxu Barruso 2009-03-05 16:47\nUdal Gobernuko ordezkariek, aurrerantzean, ez dute autorik ikusi nahi herriko plazan; izan ere, behin behieneko bi aparkaleku berri eraiki dituzte. Lehenengoa inauguratu berri den Osteta kalean dago eta bigarrena, Iturrizuri kalean. Kalkulatzen dute gutxi gorabehera 50 auto inguru sartzen direla bi aparkaleku horietan.\nHori horrela, Udaleko ordezkariek uste dute ez dagoela autoa zertan debekatutako lekuetan utzi. "Badakigu Aramaion autoa ondo aparkatzeko arazoak egoten direla. Baina aurrerantzean ez dago aitzakiarik. Herriko plazatik gertu bi aparkaleku egokitu ditugu-eta", azaldu du Asier Agirre alkateak. Hori horrela azaldu dute, hemendik aurrera, neurriak hartuko dituztela gaizki aparkatutako autoak zigortzeko.\nUdalak herritarrekin batera herrigunea antolatzeko plana garatu du. Proiektu horren zehazten da, besteak beste, Nardeaga kalea oinezkoendako bihurtzea. Udalak azaldu du, horretarako, laster seinaleak ipintzen hasiko direla. Lanak bukatutakoan, beraz, ezingo da autoz sartu, ezta aparkatu ere Nardeaga kalean. Udalak aurreikusten du beharrezko aldaketak egitea uda iritsi baino lehen.


Carcastilloko La Oliva Monastegiko elizaren nabe nagusia (Nafarroa) :: 3DIGITALA\nCarcastilloko La Oliva Monastegiko elizaren nabe nagusia (Nafarroa)\nXII. mendearen bukaera eta XIII. mendearen hasieraren artean eraikitako elizaren barnealdea. Nabean zehar, eliztarren bankuak daude eta atzealdean, elizburuan, aldarea eta eskultura baten silueta ikus daitezke. Nabea, gurutzeria gangez estalita dago. Bere nerbioak eta arku fajoiak, hormari atxikita dauden fuste luzeko zutabeetan bermatuta daude. Absidea, esfera laurdeneko bobeda batez estalita dago.\n2476 x 2461 pixels\nhitzak: Carcastillo Navarra La Oliva Monastegia monastegia zistertarra harria nerbioa gurutzeria-ganga XII hamabi XIII hamahiru eliza nabea nabea bankua egurra elizburua absidea zirkuluerdi-formakoa eskultura zutabea


Euskadiko Eskola Kontseiluaren ustez, LOMCE ez dago datorren ikasturtean aplikatzen hasterik | Berria.eus\nGizartea Euskadiko Eskola Kontseiluaren ustez, LOMCE ez dago datorren ikasturtean aplikatzen hasterik\nEuskadiko Eskola Kontseiluaren ustez, LOMCE ez dago datorren ikasturtean aplikatzen hasterik\nEuskal hezkuntzako lege baten diseinuak eskumen esparrua "hobeki" garatzen eta antolatzen lagundu dezakeela iruditzen zaio kontseiluari.\n2014-03-03 / Urtzi Urkizu\nLOMCE legearen egutegiari eta aplikatzeko moduei dagokienez, Euskadiko Eskola Kontseiluak adierazi du ez dagoela legea 2014-2015 ikasturtean aplikatzen hasterik. Hurrengo ikasturteei begira, kontseiluak Eusko Jaurlaritzako Hezkuntza Sailari eskatu dio bere gain hartzeko "eragin negatiboak" txikiagotzen saiatzeko ardura. Kontseiluaren arabera, euskal hezkuntzako lege baten diseinuak, "eskola komunitate osoaren lankidetza eta adostasuna aintzat hartuta", lagundu egin dezake "Euskadiko eskumen esparru bera hobeki garatzen eta antolatzen".\nErakunde eta hezkuntza eragile guztiek legearen aurka azaltzen duten akordio maila "handia", kontseiluaren ustez, "aurrekari ona" da hezkuntza sistemak aurrerantz jarraitzea ahalbidetzen duten formula praktikoak aurkitzeko bidean.\nKontseiluak LOMCEk ekar ditzazkeen arriskuez ohartarazi du: "Ez da inondik inora gure hezkuntza sistemaren premiei egokitzen, eta aplikatzeak, oztopoa eragingo du azkeneko harmarkadetan jarraitutako aurrerapen ibilbidean".